Liberalizarea circulaţiei capitalului

Partea a II-a–Libera circulaţie a capitalului în UE

 

I. Introducere–Beneficiile liberalizării circulaţiei capitalului

Libera circulaţie a capitalului reprezintă o precondiţie pentru aderarea la UE. Principala problemă care se pune în acest context o reprezintă strategia de liberalizare a controlului impus capitalului.

Prin “capital” trebuie înţelese nu numai fluxurile de capital, adică circulaţia activelor financiare între state, dar şi datoriile principale şi plăţile, investiţiile de portofoliu şi cele în proprietăţi imobiliare. Astfel, liberalizarea capitalului implică liberalizarea tuturor acestor fluxuri înregistrate în conturile de capital ale balanţei de plăţi a unui stat. Această liberalizare urmează, în mod necesar, liberalizarea sectorului financiar, un proces care implică reforme structurale în cadrul acestui sector, precum şi dereglementarea dobânzilor. 

Unul dintre motivele creşterii enorme a tranzacţiilor financiare internaţionale şi a fluxurilor de capital din ultimul deceniu a fost acela al ridicării restricţiilor legale în privinţa tranzacţiilor de capital de către un mare număr de state, în special de cele aflate în curs de dezvoltare. Convertibilitatea deplină a valutelor conduce la o alocare mai eficientă a economiilor şi creşte atractivitatea ţării respective faţă de investitorii străini. Totodată, prin aceasta este permis accesul mediului de afaceri şi al indivizilor la noile pieţe, crescând şi fondurile disponibile pentru comerţ şi investiţii. Suplimentar, competiţia transfrontalieră sporeşte opţiunile de investiţii disponibile investitorilor, asigură oportunităţi pentru diversificarea investiţiilor de portofoliu şi încurajează pieţele financiare interne să devină eficiente.

Cu toate acestea, liberalizarea circulaţiei capitalului nu este lipsită de riscuri, aşa cum evenimentele recente din Asia, Rusia şi America Latină au arătat. Dacă acest proces nu este efectuat corespunzător, poate avea loc o inversare a fluxurilor de capital, ceea ce generează o reacţie în lanţ (aşa numitul “efect de contagiune”), care antrenează dificultăţi ale sistemelor de plăţi, ale schimburilor valutare şi crize bancare. 

În multe situaţii, asemenea probleme apar din cauza pieţelor financiare interne, care pot fi distorsionate din cauza politicilor de impozitare necorespunzătoare sau a dezechilibrelor macroeconomice ori a neregulilor în privinţa supravegherii bancare sau a reglementărilor existente. 

Astfel, liberalizarea circulaţiei capitalului înainte de întărirea sistemului financiar intern creează un mediu economic cu serioase probleme economice, în care astfel de crize pot apărea uşor. De aceea, este necesar ca liberalizarea să fie făcută corespunzător, în ordinea firească a măsurilor care trebuie adoptate, şi trebuie, de asemenea, însoţite de politici macroeconomice solide. În plus, este nevoie de un sistem financiar intern care să furnizeze date corecte şi la timp.

Este important de menţionat faptul că statele în curs de dezvoltare care şi-au liberalizat pieţele s-au bucurat în mod normal de fluxuri semnificative de capital, însoţite de beneficii pe măsură. În acelaşi timp, statele care au păstrat restricţii au primit, în general, o cotă mult mai redusă de fluxuri de capital şi, în consecinţă, au înregistrat ritmuri de creştere economică mai reduse.

 

II. Documentele recente ale UE privind libera circulaţie a capitalului 

 

1. Planul de acţiune

În 1999, Comisia Europeană a dat publicităţii un document care cuprindea măsurile necesare a fi aplicate pieţelor financiare ale UE: Planul de acţiune (Implementing the Framework for Financial Markets: Action Plan). Consiliul European de la Cardiff din 15–16 iunie 1998 a invitat Comisia să elaboreze un cadru pentru acţiunea de întărire a pieţei unice a serviciilor financiare. Ca urmare a acestui mandat atribuit de către Consiliul European, a fost dată publicităţii o comunicare intitulată “Financial Services: building a framework for action”, în octombrie 1998. Această comunicare cuprinde cinci priorităţi pentru acţiunea comunitară:

- un sistem legislativ comunitar capabil să răspundă la noile schimbări de reglementare;

- eliminarea oricărei fragmentări a pieţei de capital, precum şi reducerea costurilor capitalului pe pieţele UE;

- utilizatorii şi furnizorii de servicii financiare trebuie să poată exploata în mod liber oportunităţile comerciale oferite de către piaţa financiară unică, beneficiind şi de protecţia consumatorului;

- încurajarea coordonării mai apropiate a autorităţilor de supraveghere;

- dezvoltarea unei infrastructuri integrate în cadrul Uniunii, în scopul derulării tranzacţiilor financiare globale.

Planul de acţiune vizează câteva domenii prioritare. Astfel, Comisia propunea modificarea urgentă a Directivei privitoare la serviciile de investiţii (ISD–Investment Services Directive), în scopul creării unei pieţei integrate a acţiunilor. O problemă importantă care persistă la nivel comunitar se referă la derularea transfrontalieră a afacerilor, în sensul că statele membre ale Uniunii continuă să aplice regimuri legale diferite pentru mediul de afaceri. În opinia Comisiei Europene, primul pas important spre unificarea legislaţiei naţionale este cel al clarificării delimitării operate între investitorul profesional (unde libertatea alegerii regimului juridic al “conducerii afacerii” poate aparţine părţilor contractante) şi investitorul intern, mai puţin profesional (situaţie în care regulile locale pot continua să fie aplicate).

De asemenea, un cadru legal modern pentru reglementarea concurenţei pieţelor secundare impune o înţelegere comună asupra următoarelor aspecte:

- definiţiile pieţelor şi burselor (pentru garantarea faptului că responsabilitatea pentru autorizare şi supraveghere este alocată în mod clar);

- condiţiile în care brokerii şi dealerii obţin recunoaştere în mod automat pe toate pieţele reglementate şi eliminarea oricăror altor restricţii în privinţa exercitării oricăror altor activităţi colaterale;

- o abordare comună a autorizării şi supravegherii “sistemelor alternative de tranzacţionare”;

- garantarea acţiunii pe piaţă.

Un număr de impedimente în calea prevederilor efective asupra riscului de capital se referă la abordările fragmentate ale reglementărilor privitoare la tranzacţiile cu acţiuni. Aceste discrepanţe existente împiedică dobândirea de către pieţele de capital cu risc ridicat a unei mase critice suficiente constituirii acestora într-o alternativă viabilă la formele de finanţare mai costisitoare şi inflexibile pentru companiile care promovează inovaţia. 

Comisia Europeană apreciază, de asemenea, faptul că un sistem transparent şi compatibil de furnizare a informaţiilor financiare este fundamental pentru instituirea unei pieţe de capital eficiente şi integrate. Lipsa compatibilităţii va descuraja investiţiile transfrontaliere, datorită nesiguranţelor în privinţa declaraţiilor financiare. 

Asigurarea unui mediu sigur şi transparent pentru restructurarea sectorului financiar are o importanţă specială. Planul de acţiune are în vederea atingerea unor configuraţii a acestui sector care să atragă o eficienţă sporită, ceea ce ar asigura alocarea eficientă a resurselor în cadrul economiei Uniunii. În acest sens, autorităţile de supraveghere, ţinând cont şi de consideraţiile prudenţiale în cadrul procesului de restructurare (fuziuni, achiziţii, acceptarea ofertelor etc.), trebuie să aibă în vedere respectul deplin al principiilor transparenţei şi nediscriminării. Pentru evitarea consecinţelor pe care le-ar atrage consideraţiile prudenţiale asupra obstacolelor nejustificate actuale şi potenţiale în privinţa operaţiunilor de restructurare, Comisia apreciază că ar fi corespunzător ca orice autorizaţie solicitată să se întemeieze pe un set de obiective şi criterii publice de furnizare a informaţiilor. 

Comisia vizează întreprinderea unor acţiuni şi la nivelul pieţelor individuale. Astfel, depozitarii şi asiguraţii se bucură deja de un regim de protecţie împotriva crizelor financiare. Totuşi, continuă să persiste anumite impedimente în calea furnizării transfrontaliere de servicii, dintre care Comisia menţionează în mod special condiţiile de vânzare ale produselor financiare (adică ale regulilor privitoare la marketing). 

Statele membre continuă să aplice regulile interne privitoare la practicile comerciale neloiale şi cele privitoare la asigurarea solidităţii şi integrităţii serviciilor financiare şi furnizorilor acestora. Această situaţie împiedică consumatorii şi furnizorii să beneficieze de pe urma pieţei unice, precum şi de pe urma condiţiilor sporite ale alegerii serviciilor şi intensificarea concurenţei. 

Dincolo de realizarea armonizării produselor financiare, Comisia Europeană apreciază că trebuie realizată recunoaşterea reciprocă a condiţiilor esenţiale. 

Trebuie eliminate reglementările şi problemele structurale care împiedică furnizorii şi consumatorii de servicii financiare să beneficieze de pe urma avantajelor reciproce existente într-un climat de încredere şi siguranţă. Armonizarea corespunzătoare şi progresivă a marketingului şi regulilor de informare în cadrul Uniunii, împreună cu identificarea soluţiilor pragmatice ne-legislative oferă perspectiva unei pieţei integrate, care respectă atât interesele consumatorilor, cât şi ale furnizorilor. Comisia a identificat şase zone–cheie ale acţiunii.

Prima zonă–cheie are în vedere procedurile de informare şi de asigurare a transparenţei. Astfel, informaţia clară şi inteligibilă pentru consumatori este vitală în situaţia în care sunt realizate investiţii în alt stat provenind din economii semnificative. Consumatorii au nevoie de informaţii pentru evaluarea caracteristicilor pieţei, asupra furnizorului de servicii şi investiţiei propuse. De aceea, industria financiară trebuie să îndeplinească aceste necesităţi. 

Al doilea domeniu se referă la procedurile reparatorii. Acestea vizează corectarea nesiguranţei consumatorilor în legătură cu posibilităţile de acordare a reparaţiilor în eventualitatea unui litigiu contractual transfrontalier. 

A fost acordată importanţă şi aplicării echilibrate a regulilor privitoare la protecţia consumatorilor. Astfel, pentru un număr de produse financiare, Comisia poate analiza regulile de protecţie a consumatorilor naţionali în scopul stabilirii posibilei echivalenţe între regulile similare. 

Al patrulea domeniu de acţiune propus de către Comisia Europeană priveşte comerţul electronic, prin care utilizatorii pot beneficia de costuri minime de distribuţie. În plus, impactul global al comerţului electronic va spori integrarea pieţei. 

Statele membre au dezvoltat reguli de protecţie a consumatorilor în raporturile acestora cu intermediarii de asigurări. Legislaţia naţională diferă într-un mod foarte important de la un stat la altul, ceea ce împiedică libera circulaţie a serviciilor. De aceea, Comisia accentuează importanţa unei abordări clare şi comune a reglementărilor privitoare la intermediarii de asigurări. În acest sens, Comisia elaborează o directivă care va actualiza Directiva privitoare la intermediarii de asigurări din 1976 şi care va întări protecţia consumatorilor prin stabilirea unor reguli comune privitoare la condiţiile de înregistrare comune, securitatea financiară şi furnizarea de informaţii către consumatori.

Plăţile transfrontaliere ar putea conduce, în opinia Comisiei Europene, la privarea anumitor clienţi ai serviciilor financiare de beneficiile tangibile ale monedei unice. 

În special, transferurile de credit cu valori scăzute între statele zonei euro vor continua să atragă sarcini sporite asupra acestor transferuri, până în momentul în care infrastructura modernă de plăţi va fi capabilă să suporte plăţile transfrontaliere eficiente, sigure şi cu costuri reduse. În situaţia în care sarcinile impuse până în prezent vor fi reduse la un nivel compatibil celui al transferurilor interne de credit, se apreciază că se vor putea face economii de câteva miliarde euro. 

Regimul comunitar de supraveghere şi de reglementare asigură o bază solidă pentru apariţia unei pieţe financiare cu adevărat unice. Convergenţa cerinţelor de reglementare a fost sprijinită printr-un sistem cuprinzător de memorandumuri de înţelegere bilaterale neoficiale între agenţiile de supraveghere financiară. Acest sistem asigură mijloacele de punere în aplicare a directivelor UE privitoare la piaţa unică a serviciilor financiare. 

Comisia Europeană a sistematizat două seturi de condiţii generale pentru funcţionarea eficientă a pieţei financiare a UE: este vorba despre guvernanţa corporativă şi sistemul fiscal.

În cazul acordurilor guvernanţei corporative, investitorii pieţei unice se pot confrunta cu nesiguranţe datorate diferenţelor legislative existente între statele membre ale Uniunii. Aceste diferenţe pot genera bariere legale sau administrative care pot împiedica dezvoltarea pieţei financiare a UE (de exemplu, este vorba despre acordurile practice pentru exercitarea dreptului de vot de către acţionari) cu toate acestea, termenul “guvernanţă corporativă” acoperă o gamă largă de probleme, iar impactul acestora asupra pieţei financiare este neclar în prezent. De aceea, Comisia propune o identificare a oricăror bariere legale sau administrative din codurile naţionale privitoare la guvernanţa corporativă. 

Integrarea pieţelor financiare europene trebuie dublată de un proces adecvat de coordonare a sistemului de taxe şi impozite. 

Liberalizarea circulaţiei capitalului în 1988 trebuia însoţită de măsuri în domeniul impozitării economiilor pentru eliminarea sau reducerea riscurilor de distorsiune şi a evaziunii fiscale. Un proiect de directivă din 1989 care aborda această problemă nu a putut fi adoptat din cauza obiecţiilor prezentate de către statele membre. 

Un al doilea pas care ar trebui adoptat pentru ca liberalizarea financiară să se producă se referă la adoptarea unor directive privind serviciile financiare specifice. Cu toate acestea, continuă să persiste bariere în privinţa impozitării. Este vorba, de exemplu, de bariere în privinţa tratamentului fiscal al primelor de asigurare care continuă să acţioneze ca o barieră serioasă pentru piaţa unică a asigurărilor.

De aceea, în 1998, Comisia invită Consiliul să adopte o propunere de directivă privitoare la impozitarea minimă a veniturilor transfrontaliere din economii. 

 

2. Raportul Lamfalussy–Modernizarea reglementărilor Uniunii în privinţa pieţelor acţiunilor

Deşi integrarea pieţelor financiare în cadrul UE progresează, totuşi aspecte cheie ale reglementării pieţelor acţiunilor rămân fragmentate. Recunoscând potenţialele beneficii ale pieţei pentru serviciile financiare, în iulie 2001, Consiliul ECOFIN (compus din miniştrii pentru afacerile economice şi de finanţe din statele membre ale UE) au înfiinţat un “Comitet al Înţelepţilor”, în scopul reglementării pieţelor europene de acţiuni, condus de către Alexandre Lamfalussy. Raportul Comisiei (numit şi “Raportul Lamfalussy”), dat publicităţii în februarie 2001, concluzionează faptul că procesul de adoptare a deciziilor în cadrul UE reprezintă principalul obstacol în calea pieţei unice a serviciilor financiare. Cadrul actual al adoptării deciziilor este considerat a fi prea lent, prea rigid, prea complex şi neadaptat ritmului de dezvoltare al pieţei financiare globale. 

Raportul Lamfalussy propunea accelerarea procesului de adoptare şi aplicare a deciziilor, proces care să separe deciziile politice de cele tehnice. Pe treapta superioară (nivelul 1), doar principiile generale (“legislaţia–cadru”) vor fi adoptate, prin procedura legislativă normală a UE, care implică adoptarea deciziilor în comun de către Comisia Europeană, Consiliul UE şi Parlamentul European.

Pe treapta a doua (nivelul 2), un nou comitet de rang superior privind acţiunile din UE ar urma să adopte regulile de reglementare propuse de către Comisia Europeană, întemeiate pe principiile generale, şi ar trebui să decidă, de asemenea, în privinţa aplicării la nivel tehnic a acestora. Această aplicare ar urma să fie sprijinită de către un nou comitet al UE privind reglementarea acţiunilor. Întinderea competenţelor tehnice de punere în aplicare, delegate procedurii de la nivelul 2, va fi decisă în funcţie de aspectele particulare ale fiecărei reglementări de către Consiliul de miniştri şi de către Parlamentul European. 

La nivelul 3, cooperarea între autorităţile de reglementare de la nivel naţional ar trebui să sporească, pentru a se asigura transpunerea consistentă a deciziilor primelor două nivele în legislaţia naţională a fiecărui stat.

La nivelul 4 ar urma să fie întărită adoptarea regulilor comunitare de către Comisia Europeană 

Comitetul Lamfalussy nu a recomandat reglementarea pan-europeană, dat fiind faptul că la nivelul statelor membre ale Uniunii regulile de bază nu sunt încă armonizate.

Raportul recomandă avansarea în perioada 2004–2005 spre îndeplinirea elementelor cheie din Planul de acţiune privind serviciile financiare elaborat de către Comisia Europeană, centrându-se pe următoarele domenii prioritare:

- introducerea unui singur paşaport (licenţe) pentru emitenţi şi modernizarea condiţiilor de cotare;

- aplicarea principiului statului de origine (recunoaşterea reciprocă) pentru piaţa globală şi definirea precisă a codurilor investitorilor profesionali;

- modernizarea regulilor pentru fondurile de investiţii şi fondurile de pensii;

- adoptarea standardelor internaţionale de evidenţiere contabilă;

- introducerea unui singur paşaport (licenţe) pentru bursele recunoscute.

Parlamentul European este preocupat de faptul că noul proces legislativ reduce dreptul acestuia de a participa la procesul de adoptare a deciziilor. Raportul accentuează comunicarea deschisă între Comisia Europeană şi Parlamentul European, la fiecare nivel al procesului legislativ. Summitul Consiliului European de la Stockholm din martie 2001 a aprobat o revizuire a regulilor procedurale, ceea ce permite majorităţii statelor membre să ceară Comisiei reconsiderarea reglementărilor tehnice. 

 

III. Cerinţele UE privind libera circulaţie a capitalului

Art. 56 (capitolul al IV-lea) din Tratatul de înfiinţare al Comunităţii Europene prevede faptul că:

“În cadrul prevederilor stipulate în prezentul tratat, toate restricţiile privind circulaţia capitalului între statele membre şi între statele membre şi state terţe trebuie eliminate.

În cadrul prevederilor din prezentul tratat, toate restricţiile privind plăţile între statele membre şi statele terţe trebuie eliminate”.

Alte două articole (art. 119 şi 120) din acest tratat sunt importante, ele referindu-se la măsurile care pot fi aplicate în cazul dificultăţilor înregistrate de balanţa de plăţi.

Libera circulaţie a capitalului, astfel cum a fost ea definită prin Tratat, implică nu numai interzicerea restricţiilor impuse circulaţiei capitalului, dar şi interzicerea impunerii de restricţii în privinţa plăţilor transfrontaliere. Este important de precizat faptul că această libertate se extinde dincolo de tranzacţiile în sine, de capital sau de plăţi, şi trebuie privită ca o libertate care se aplică şi investiţiilor în proprietăţi imobiliare sau investiţiilor directe prin preluări.

Pentru punerea în aplicare a prevederilor capitolului 4 din Tratat, în 1998 a fost adoptată de către Comisia Europeană o directivă foarte cuprinzătoare, Directiva 88/361. Aceasta enumeră tranzacţiile de capital care trebuie liberalizate, acoperind practic orice tip de tranzacţie realizată între rezidenţi şi nerezidenţi. În general, ea acoperă investiţiile directe, investiţiile în proprietăţi imobiliare, operaţiunile de garantare a capitalului, operaţiunile privind depozitele şi împrumuturile financiare, precum şi diversele tipuri de circulaţie a capitalului.

În plus, această directivă precizează faptul că enumerarea respectivă nu poate fi considerată restrictivă în privinţa tranzacţiilor de capital efectuate.

Libera circulaţie a capitalului este considerată a fi un domeniu esenţial al dreptului comunitar şi, de aceea, este de aşteptat ca toate statele candidate să înlăture restricţiile privitoare la toate tranzacţiile de capital, până la data aderării lor la UE.

În timp, acordarea unor perioade tranzitorii poate fi negociată, nefiind de aşteptat asigurarea unor derogări în acest domeniu, cu excepţia situaţiei în care circumstanţe excepţionale le-ar justifica.

 

Libera circulaţie a capitalului este înscrisă în Tratatul de la Roma drept unul dintre fundamentele pieţei unice. Aceasta este considerată prima dintre cele patru libertăţi fundamentale, cadrul ei legal fiind adoptat printr-o directivă din 1988 (88/361/EEC). Începând din 1990, directiva a eliminat toate controalele asupra capitalului şi a garantat completa liberalizare a tuturor formelor de circulaţie a capitalului între rezidenţii din spaţiul comunitar, atât persoane fizice, cât şi juridice. Din 1994, au devenit aplicabile noi prevederi în baza art. 73b(1). Astfel, ultima dintre derogări a expirat în iunie 1994. 

În afara beneficiilor economice, printr-o mai bună alocare a capitalului în spaţiul comunitar, libera circulaţie a capitalului este, de asemenea, o condiţie esenţială pentru operarea liberă a serviciilor financiare şi a activităţilor transfrontaliere. Eficacitatea oricărei măsuri comunitare de armonizare a sectorului serviciilor financiare ar fi restricţionată în mod semnificativ dacă circulaţia corespunzătoare a capitalului ar fi limitată. Libera circulaţie a capitalului este, astfel, o condiţie necesară pentru o piaţă unică a serviciilor financiare şi pentru liberalizarea pieţei de capital. 

Prin art. 73a–73g din Tratatul de la Roma (astfel cum a fost amendat prin Tratatul UE) nu mai există nici un fel de controale formale ale valutei sau alte forme directe de restricţionare a mişcărilor capitalului, în vreunul dintre statele membre. Totuşi, anumite măsuri administrative au rămas în vigoare şi continuă să limiteze libertatea de acces a nerezidenţilor pe pieţele interne, la clienţi sau la instrumentele financiare, sau libertatea de acces a rezidenţilor la pieţele, instituţiile sau instrumentele financiare străine. Un studiu (Capital Market Liberalisation) a încercat să stabilească gradul de liberalizare a pieţei de capital din UE, inclusiv în privinţa barierelor existente în privinţa liberei circulaţii a capitalului.

Libera circulaţie a capitalului din cadrul Uniunii a fost apreciată, în general, cu o valoare de aproximativ 8,5 (valoarea maximă fiind 10) în 1996, în comparaţie cu mai puţin de 6,5 în 1990. Cerinţele interne încurajează rezidenţii să cumpere, vândă şi deţină dividende în străinătate, mai curând decât în interior, în timp ce–într-o mai mică măsură–plasează nerezidenţii într-un avantaj relativ în raport cu rezidenţii în situaţia tranzacţiilor similare pe piaţa internă. În fapt, aceasta poate reprezenta un stimulent artificial pentru circulaţia capitalului în ambele sensuri, ceea ce ar distorsiona alocarea eficientă a capitalului.

În general, nerezidenţii se bucură de un grad sporit de libertate în privinţa tranzacţiilor cu acţiuni şi, respectiv, de pe piaţa monetară, în timp ce aceştia sunt mai puţin liberi în privinţa investiţiilor colective în acţiuni şi al serviciului investiţiilor, în special în privinţa problemelor legate de privatizare, managementul emiterii de titluri şi accesul la sistemul de plăţi. 

Această percepţie a liberalizării relaţionează îndeaproape cu analiza informaţiilor din Codurile OCDE. În general, statele membre au puţine rezerve faţă de aceste coduri (iar acestea se referă, în special, la fluxurile de capital în spaţiul Uniunii şi la fluxurile de capital cu restul lumii). Există, de asemenea, diferenţe între diferitele categorii de activităţi de pe piaţă, operaţiuni în investiţiile colective de acţiuni şi în operaţiunile de pe pieţele monetare faţă de operaţiunile în acţiuni de pe pieţele de capital şi în furnizarea serviciilor bancare şi investiţionale, care împreună totalizează mai mult de jumătate din numărul rezervelor exprimate. Suplimentar, zece state membre au ridicat obiecţii în privinţa libertăţii de stabilire şi a operaţiilor asigurătorilor, băncilor şi altor instituţii financiare străine. Aceste restricţii privesc libertatea operatorilor de a desfăşura operaţiuni pe pieţele de capital sau pe cele monetare.

Printre diverşii factori care înlătură sau distorsionează circulaţia capitalului, cei mai frecvenţi sunt: lichiditatea insuficientă a pieţelor locale, tratamentul fiscal al nerezidenţilor şi riscul valutar. Cerinţele locale prudenţiale, precum şi diferenţele naţionale în privinţa legii societăţilor şi cadrelor conturilor reprezintă, de asemenea, constrângeri. În câteva state, tratamentul diferenţiat al firmelor în privinţa impozitului pe profit cauzează, de asemenea, distorsiuni. Printre obstacolele de reglementare, restricţiile locale asupra portofoliilor investitorilor instituţionali, care favorizează în general acţiunile interne, sunt considerate a reduce lichiditatea pieţelor interne ale acţiunilor şi ale titlurilor de credit, crescând astfel costurile firmelor locale şi supunând instituţiile unor venituri mai mici şi unui risc mai ridicat. Un număr special de constrângeri provine din structura pieţei locale, din reglementările vamale ale unor state şi, în special, din acţiunile guvernamentale şi din condiţiile impuse dobândirii calităţii de membru al burselor locale şi sistemelor de clearing.

Începând din 1990, s-a produs o creştere substanţială a circulaţiei de capital din UE. Schimbările cele mai semnificative s-au produs în cadrul pieţelor care anterior erau restrictive. O parte din cei care provin din mediul de afaceri atribuie un efect pozitiv al politicii pieţei unice liberalizării fluxurilor de capital. Totuşi, cota celor care nu au perceput nici o schimbare rămâne relativ ridicată (circa 60%).

Liberalizarea fluxurilor de capital (pe o scară de la 1 la 100) a fost apreciată ca fiind de 58, adică “foarte importantă”. Pe aceeaşi scară, importanţa barierelor impuse capitalului, în condiţiile capacităţii întreprinderilor de a opera în alte state membre ale UE, a fost considerată “puţin importantă”. 

Lichiditatea insuficientă a pieţelor locale, riscurile valutare, regimul fiscal aplicabil nerezidenţilor, cerinţele locale prudenţiale şi diferenţele existente în legislaţia naţională în privinţa dreptului societăţilor comerciale sunt considerate drept factori inhibitori şi deformatori ai circulaţiei capitalului. Reglementările naţionale prudenţiale au fost folosite pe scară largă drept mijloace de control, cu efecte în consecinţă asupra structurii investiţiilor de portofoliu şi, astfel, asupra ieşirilor de capital,

Faptul că legislaţia este funcţională este indicat de îmbunătăţirile liberei circulaţii a capitalului şi de costurile mai reduse de finanţare a industriei. Eficacitatea pieţei unice este limitată atât de către “lenea” unui segment al băncilor şi instituţiilor de credit faţă de politica pieţei unice, cât şi de către barierele existente care influenţează comportamentul acesteia. În privinţa creditului ipotecar, se înregistrează un acces inegal la pieţele de capital pentru refinanţare. În Franţa şi în Portugalia, accesul la pieţele acţiunilor de stat este limitat la băncile locale, ori la unele anume indicate. Există, de asemenea, probleme în privinţa pieţelor titlurilor de credit. În Grecia, refinanţarea de către emitenţii străini este împiedicată de către o interdicţie legală. În Belgia, Spania, Franţa şi Italia, este necesară o autorizaţie anterioară pentru refinanţare, ceea ce descurajează agenţii externi. În Portugalia există o interdicţie legală în privinţa emiterii de titluri plătibile în valută. În Marea Britanie, Germania şi Franţa emiterea de titluri ipotecare necesită acordul autorităţilor naţionale de profil. Acest lucru este considerat o formă de supraveghere prudenţială, care totuşi cauzează amânări în privinţa derulării tranzacţiilor străine. Diferenţe existente în privinţa regimului fiscal şi al veniturilor rezultate din investiţii continuă să distorsioneze circulaţia capitalului între statele membre.

Liberalizarea progresivă a reglementărilor a condus la o liberalizare a pieţelor financiare. În conformitate cu evaluările instituţiilor financiare ale UE şi cu codurile OCDE, piaţa unică a atins un nivel semnificativ de liberalizare a circulaţiei capitalului. Continuă să existe un număr redus de impedimente privitoare la circulaţia capitalului, ceea ce atrage un risc continuu de instituire a noi bariere. Fondurile de pensii, de exemplu, sunt potenţialele ofertante de fonduri semnificative şi pe termen mediu, care pot creşte volumul disponibil de capital pe piaţa unică şi pot contribui la creşterea pe termen lung. În anumite situaţii, impedimentele existente sunt restricţii asupra activelor străine sau regulilor valutare. Marii investitori instituţionali restricţionaţi la pieţele interne reduse sunt incapabili de a aduce beneficii acţionarilor lor. 

Accesul la anumite pieţe este descurajat de către necesitatea îndeplinirii procedurilor interne care, uneori, sunt apreciate a fi mai mult decât prudenţiale. În pofida mediului favorabil în general, lista distorsiunilor încă existente ale mişcărilor de capital, împreună cu riscurile valutare şi cu problemele fiscale, reprezintă un cost tangibil care poate fi măsurat prin veniturile, competitivitatea şi locurile de muncă nerealizate. 

 

IV. Principiile reglementărilor financiare ale UE

Principiul conţinut în White Paper din 1985, care sprijină concurenţa între reguli, este acela al concurenţei reciproce, în conformitate cu care toate statele membre convin să recunoască validitatea sistemului legislativ, al reglementărilor şi standardelor celorlalte state şi astfel să faciliteze comerţul liber de bunuri şi servicii fără necesitatea unei armonizări anterioare. Prevederile celei de-a doua directive privind coordonarea sectorului bancar (Second Banking Coordination Directive–2BCD) sunt derivate direct din acest principiu. Această directivă reglementează licenţa unică, numită colocvial “paşaportul unic”. În temeiul acestei licenţe unice, instituţiile de credit înregistrate în statele membre ale UE pot desfăşura întreaga serie de servicii financiare detaliată în anexa acestei directive, în întreg spaţiul comunitar.

Dispoziţii similare sunt prevăzute pentru serviciile de investiţii transfrontaliere în cuprinsul Directivei privind serviciile de investiţii (Investment Services Directive–ISD). Controlul exercitat asupra instituţiilor financiare care operează în statul gazdă reprezintă prerogativa autorităţilor din statul de origine, în scopul asigurării efectului deschiderii pieţei prin recunoaşterea reciprocă. În teorie, controlul statului de origine are drept scop garantarea faptului că firmele străine din UE nu vor fi puse într-o poziţie concurenţială dezavantajoasă de către autorităţile din statele gazdă, care ar încerca să protejeze firmele locale. Totuşi, de la această regulă există o excepţie importantă, în sensul “regulilor de conducere” care rămân în domeniul statului gazdă.

Un al doilea principiu cuprins în White Paper se referă la standardele minimale de armonizare, care acţionează pentru limitarea sferei concurenţei între reguli, prin supunerea statelor membre unor cerinţe de bază existente la nivelul UE. Principiul intenţiona asigurarea protecţiei “intereselor publice de bază” într-o piaţă unică pe care funcţionează diverse reguli şi standarde naţionale. Dacă acest principiu facilitează sau împiedică libera circulaţie a bunurilor, a capitalului sau forţei de muncă, acest lucru depinde în totalitate de modul în care el este aplicat. Pe de o parte, el poate facilita libera concurenţă, prin oprirea statelor membre să instituie bariere privitoare la standarde pentru produsele sau serviciile provenite din alt stat membru. Pe de altă parte, principiul poate împiedica libera concurenţă, prin restricţionarea circulaţiei anumitor produse sau practici pe piaţă.

Anterior lansării Programului privind piaţa unică (Single Market Programme–SMP) în 1985, era predominantă opţiunea armonizării în direcţia integrării politice şi economice. Recunoaşterea reciprocă, aşa cum a fost evidenţiată în White Paper, a fost considerată uneori un mecanism inferior de integrare. 

 

V. Impactul economic al Programului privind piaţa unică 

 

1. Introducere

La începutul anilor ’80, Comunitatea Europeană (CE) s-a confruntat cu probleme economice serioase, incluzând aici creşterea şomajului şi o slabă concurenţă în privinţa activităţilor cu un grad sporit de tehnologizare. Diagnosticul pus acestor probleme a vizat următoarele cauze: rigidităţile existente la nivelul pieţei, globalizarea economiei mondiale şi revoluţia tehnologiei informaţiei. Rigidităţile priveau toate pieţele europene, indiferent de produse sau de factorii de producţie. “Euro–scleroza” impunea reforme structurale în scopul asigurării flexibilităţii pieţei şi reducerii barierelor la mobilitatea în interiorul CE. 

Dezbaterile în cadrul Comunităţii privitoare la aceste probleme au culminat în 1985 cu publicarea documentului “White Paper on Completing the Internal Market”, care conţinea un program şi o temporizare a unificării pieţelor europene. Se propunea ca statele membre să elimine la sfârşitul anului 1992 toate barierele existente în privinţa celor patru libertăţi de circulaţie (a bunurilor, serviciilor, persoanelor şi capitalului)

Totuşi, domeniul SMP se extinde la peste 300 de măsuri specifice prevăzute în White Paper. Acestea vizau eliminarea barierelor fizice, tehnice şi fiscale care împiedică comerţului şi circulaţia în cadrul CE. Domeniul cuprinde două zone suplimentare, deoarece Comunitatea a privit îndepărtarea acestor bariere drept o condiţie necesară, dar nu şi suficientă. Prima dintre aceste zone se ocupă îndeaproape de politicile concurenţei (vizând conglomeratele economice şi ajutorul acordat de stat) şi respectiv, cea regională. În privinţa ultimei politici, prin aderarea la CE a Portugaliei şi Spaniei în 1986 s-a creat riscul reducerii coeziunii în spaţiul comunitar, ceea ce a condus în 1989 la extinderea politicii regionale, prin dublarea fondurilor structurale. 

A doua zonă cuprindea un număr de sectoare (precum energia) care, deşi nu erau acoperite de către White Paper, au devenit de atunci ţinta măsurilor de liberalizare.

În privinţa impactului economic al SMP, s-a estimat faptul că aproximativ 40 dintre cele circa 120 de sectoare productive vor fi direct afectate de către măsurile acestui program. Comerţul în cadrul UE pentru aceste sectoare era împiedicat în mod semnificativ de existenţa barierelor netarifale. Aceste 40 de sectoare reprezentau circa 12–18% din PIB-ul UE (şi aproximativ 40–60% din valoarea adăugată din producţie). Totuşi, SMP a fost, probabil, mai important pentru integrarea serviciilor de piaţă. 

SMP era de aşteptat să producă trei tipuri de efecte economice: de alocare, de acumulare şi de localizare. Primul dintre aceste efecte priveşte impactul integrării în privinţa alocării statice, pe termen scurt a resurselor, adică eficienţa economică. Al doilea efect vizează impactul asupra alocării factorilor productivi şi acoperă atât efectele creşterii pe termen mediu, cât şi cele pe termen lung. Al treilea efect se referă la alocarea geografică a resurselor între statele membre şi regiunile CE.

Analizele anterioare asupra SMP s-au centrat exclusiv asupra efectelor de alocare, adăugând analizei clasice a avantajelor comparative o abordare inovatoare care accentuează creşterea concurenţei. Eliminarea barierelor vizată de către SMP era de aşteptat să producă o îmbunătăţire a alocării resurselor printr-o exploatare optimă a avantajelor oferite şi a specializării. Suplimentar, în multe sectoare ale economiei Uniunii era de aşteptat o îmbunătăţire a eficienţei prin raţionalizarea producţiei, asociată unei exploatări mai bune a economiilor de scară (scale economies). S-au accentuat câştigurile din eficienţă. S-a indicat, de asemenea, şi faptul că eliminarea barierelor era probabil să producă efecte puternice în privinţa sporirii concurenţei, deşi s-a recunoscut necesitatea unei politici puternice privind concurenţa în spaţiul comunitar. Prin intermediul unei concurenţe sporite s-au asigurat costuri de producţie mai scăzute, asociate cu câştiguri ale eficienţei transpuse în costuri mai scăzute de consum.

În mod evident, potenţialele câştiguri rezultate din eficienţă implică realocarea resurselor în cadrul CE: realocarea între firme, între sectoare şi între regiuni şi chiar între state. O asemenea realocare poate implica costuri mai mari sau mai mici, în funcţie de natura acestora şi de funcţionarea factorilor pieţei. S-a recunoscut faptul că efectele SMP asupra forţei de muncă sunt mai reduse decât efectele asupra creşterii PIB, datorate unei creşteri a productivităţii. De aceea, pe termen scurt era de aşteptat să crească nivelul şomajului. Un raport din 1988 al Comisiei Comunităţilor Europene afirma:

“[SMP] este o terapie de termen mediu; acesta va avea nevoie de timp ca beneficiile sale să se facă simţite, iar răbdarea şi hotărârea politică sunt necesare în cazul în care nu se înregistrează schimbări”.

După toate probabilităţile, efectele de alocare şi de localizare vor necesita o perioadă mai îndelungată de timp pentru a se concretiza. SMP poate stimula acumularea, contribuind astfel la niveluri de creştere mai ridicate în cadrul CE, în două modalităţi. Pe de o parte, efectul static priveşte câştigurile de eficienţă transpuse în venituri mai ridicate, care–la rândul lor–pot genera investiţii sporite şi creştere pe termen mediu. Pe de altă parte, SMP poate spori beneficiile şi reduce costurile de producţie prin inovaţii, care pot stimula creşterea pe termen lung. Este probabil, de asemenea, ca SMP să afecteze distribuţia geografică a producţiei în cadrul CE. S-a subliniat şi faptul că gradul specializării din Europa este mult sub cel din SUA. 

În legătură cu problemele creşterii şi localizării este şi aceea a impactului SMP asupra convergenţei reale între statele membre şi regiunile CE. Nivelul aşteptat al convergenţei este neprecizat. Pe de o parte, SMP ar trebui să favorizeze convergenţa nivelurilor venitului pe cap de locuitor în statele membre, printr-o mai mare mobilitate a bunurilor, serviciilor, capitalului şi forţei de muncă. Pe de altă parte, creşterea specializării geografice poate conduce la creşterea polarizării între statele mai bogate şi cele mai sărace sau între regiuni.

Diferite studii au încercat să estimeze potenţialele efecte economice ale SMP, sarcină considerată a fi foarte dificilă. SMP este un proces extrem de complex, care a fost pus în aplicare cu viteze şi intensităţi variabile în diferite sectoare din diferite state. În plus, unele bariere au fost eliminate, în timp ce altele au rămas în vigoare. Mai mult, implementarea SMP a fost afectată în mod semnificativ de către extinderea UE în anii ’80 şi ’90, de către reunificarea Germaniei şi de către transformările economice din centrul şi estul Europei. 

 

2. Impactul asupra comerţului, investiţiilor transfrontaliere şi specializării

Expansiunea comerţului permite creşterea economică, dat fiind faptul că producţia internă mai puţin eficientă este înlocuită prin importuri de produse mai eficiente. 

În perioada 1985–1995, cota din importurile în cadrul UE din totalul importurilor de produse industriale a crescut cu 6,7% (de la 61,2% în 1985, la 67,9% în 1995). Pentru servicii, în aceeaşi perioadă, cota de exporturi în cadrul UE din totalul exporturilor de servicii a crescut cu 3,1% (adică de la 46,9% în 1985, la 50,0% în 1995).

Există diferenţe semnificative între diferitele sectoare de producţie. Evaluarea econometrică furnizează dovezi clare în privinţa efectelor directe ale SMP asupra fluxurilor comerciale intra UE. Efectele directe şi concurenţiale ale SMP asupra comerţului explică schimbarea în proporţie de 80% a cotei de piaţă din importurile totale. O altă analiză estimează faptul că impactul pe termen lung al SMP asupra comerţului cu produse industriale ar putea creşte cu 20–30% ca volum din exporturile şi importurile între zonele UE.

SMP conduce şi la liberalizarea externă spre statele nemembre ale UE, deoarece accesul pe piaţă este mai uşor într-un sistem unic. Există şi posibilitatea ca sporirea comerţului între statele membre să implice costuri similare comerţului cu state terţe. Pe de altă parte, SMP ar putea determina un efect de îmbunătăţire a accesului pe piaţă pentru importurile provenind din state terţe, reducând astfel posibilele beneficii menţionate anterior. Importurile din afara UE au sporit cu 2,5% din totalul produselor industriale, între 1991 şi 1994, şi cu 2,9% în privinţa celor 15 ramuri industriale vizate în mod special prin SMP. 

Investiţiile transfrontaliere (sau investiţiile străine directe) pot lua forma investiţiilor prin înfiinţarea unor noi companii (“greenfield” investment), fuziunile transfrontaliere şi achiziţiile de firme existente. Companiile multinaţionale reprezintă principala sursă a fluxurilor de investiţii străine directe. De asemenea, vânzările filialelor multinaţionale străine sunt, conform unor estimări, duble în raport cu valoarea exporturilor mondiale. 

Impactul aşteptat al SMP în privinţa investiţiilor străine directe este greu de determinat. Pe de o parte, deoarece piaţa unică micşorează costurile comerţului transfrontalier, aceasta ar creşte importanta comerţului faţă de investiţiile străine directe. Pentru statele membre ale căror avantaje de poziţionare teritorială sunt îmbunătăţite în mod semnificativ prin SMP (datorită integrării pieţei şi a impactului dinamic asupra creşterii economice), investiţiile străine directe vor creşte în importanţă faţă de comerţ.

În fapt, se apreciază că impactul SMP asupra investiţiilor străine directe este mai important decât cel asupra comerţului. UE a absorbit 44,4% din fluxurile investiţiilor străine din toate statele lumii la începutul anilor ’90, în comparaţie cu 28,2% pentru perioada 1982–1987. Mai mult, investiţiile străine directe între statele UE a crescut de 4 ori mai repede faţă de comerţul între aceleaşi state în perioada 1984–1992.

Examinarea distribuţiei geografice a ieşirilor de capital străin din cele mai mari state membre ale UE sugerează faptul că SMP a atras efecte extrem de puternice în privinţa fluxurilor de investiţii străine către restul UE. Între 1984–1985 şi 1992–1993, intrările de capital în UE din toate sursele au crescut de 5 ori (de 7 ori în cazul intrărilor de capital între statele membre ale UE).

Iniţial, piaţa comună era compusă din 6 state, care nu aveau structuri industriale compatibile, niveluri convergente de productivitate sau de capital. Aderarea statelor din sudul Europei la UE a adus parteneri comerciali intra–comunitari cu structuri industriale şi niveluri ale productivităţii foarte diferite. Aceste state din Sud, cu costuri scăzute ale forţei de muncă şi costuri relativ ridicate de capital, erau specializate în sectoare industriale intensive în privinţa folosirii forţei de muncă, însă cu o tehnologie redusă. În schimb, statele membre din Nord, cu costuri ridicate ale forţei de muncă şi costuri de capital relativ reduse, aveau sectoare industriale tehnologizate.

Efectele SMP şi ale integrării economice asupra comerţului sunt complexe. În analiza tradiţională a comerţului internaţional, SMP ar trebui să conducă la o specializare sporită a statelor, pe baza avantajelor comparative proprii. În acest caz, SMP ar favoriza creşterea comerţului între sectoarele industriale (inter–sectorial), fiecare stat membru urmând să se specializeze în sectoarele relativ eficiente. Totuşi, ţinând seama de economiile de sacră, de concurenţa imperfectă şi de diferenţierea producţiei, SMP ar trebui să sporească comerţul în cadrul sectoarelor industriale (intra–sectorial), importul şi exportul simultan de produse similare între statele membre.

Câştigurile de pe urma integrării economice între aceste două modalităţi (inter şi intra–sectorial) sunt diferite. Comerţul inter–sectorial atrage câştiguri în privinţa eficienţei, fiecare stat specializându-se în acele activităţi în care este eficient, în timp ce consumatorii ar beneficia de pe urma nivelurilor mai scăzute ale preţurilor. Totuşi, acest lucru implică o specializare sporită între statele membre mai puţin dezvoltate şi, respectiv, mai avansate, în fiecare stat producându-se o contracţie a anumitor sectoare şi expansiunea altora. Implicaţiile redistributive ale acestei specializări sunt considerabile, iar procesul de ajustare costisitor. 

Comerţul în cadrul aceleiaşi ramuri industriale implică beneficii pentru consumatori, deoarece conduce la o mai mare varietate de produse, în timp ce producătorii înregistrează costuri de ajustare mai reduse. Aici, ajustările au loc între firmele din acelaşi sector industrial, mai curând decât între sectoarele industriale. Dat fiind faptul că structurile industriale ale statelor membre nu sunt încă deplin similare, Uniunea se diversifică şi, de aceea, este mai puţin vulnerabilă la şocurile sectoriale specifice. Un şoc nu are efecte foarte diferite în funcţie de statele membre (adică, nu este vorba de şocuri asimetrice). Acest fapt este important în special prin prisma uniunii monetare.

La începutul anului 1980, majoritatea comerţului putea fi calificată drept inter–sectorială, corespunzând unei specializări întemeiate pe avantajele comparative (aproximativ 45%), însă a început să scadă la mijlocul anilor ’80. Etapa pregătitoare în vederea pieţei unice a fost însoţită de reducerea comerţului inter–sectorial în Europa şi creşterea celui intra–sectorial. Totuşi, ultimul tip de comerţ poate fi subdiferenţiat suplimentar: fie comerţul intra–sectorial în produse similare în termenii preţurilor şi a calităţii, fie comerţul intra–sectorial în produse diferenţiate de preţ şi calitate. Sporirea comerţului intra sectorial a fost predominată de ultimul tip (de la mai puţin de 35% în 1985 la mai mult de 42% în 1994), în timp ce comerţul intra–sectorial de produse similare a rămas mai curând stabil (aproximativ 20% din comerţul intra–sectorial total). 

Creşterea comerţului intra–sectorial pentru produse diferenţiate de preţ implică costuri de ajustare mai mari decât comerţul intra–sectorial de produse similare, însă mult mai reduse decât cele generate de către comerţul inter–sectorial. 

 

3. Dinamica investiţiilor străine directe în spaţiul UE

Principalul aspect al investiţiilor străine directe este acela al beneficiilor pe care acestea le atrag, atât pentru statul din care provin, dar şi pentru statul gazdă. 

Prin eliminarea fragmentării pieţei şi prin intermediul impactului dinamic asupra creşterii economice pe care le-a produs SMP, s-a înregistrat creşterea volumului de investiţii străine directe între statele membre, ale căror avantaje relative de poziţionare au fost îmbunătăţite în mod semnificativ prin SMP.

Impactul produs de către investiţiile străine directe asupra statului gazdă (în termenii fluxurilor acestor investiţii din PIB) diferă semnificativ între statele membre. La începutul anilor ’90, fluxul anual de investiţii străine directe în Irlanda depăşea 9% din PIB. În Belgia şi în Luxemburg, acest nivel era de 4,7% anual. Olanda (cu 2,7%), Portugalia (2,6%), Marea Britanie (1,8%) şi Spania (aproximativ 1,8%) urmau în clasamentul întocmit. Investiţii străine directe foarte scăzute se înregistrau în Germania (mai puţin de 0,4%), Italia (0,4%) şi Grecia (0,6%). În perioada 1986–1993, două state membre (Belgia şi Irlanda) au devenit foarte atrăgătoare în privinţa atragerii investiţiilor străine directe. Fiscalitatea a jucat, de asemenea, un rol foarte important. În general, statele mai puţin dezvoltate (Irlanda, Portugalia şi Spania), precum şi statele cu dimensiuni reduse (statele Benelux) sunt printre cele care au beneficiat cel mai mult de pe urma pieţei unice, în termenii investiţiilor străine directe.

Ca destinatari pentru investiţiile străine directe provenind din alte state membre ale UE, Belgia, Luxemburg şi Franţa au dobândit un rol foarte important, începând din 1986, astfel încât, fiecare dintre aceste state absorb aproximativ 18% din investiţiile străine directe din interiorul UE în perioada 1992–1993. Pe de altă parte, Marea Britanie (care a atras 9% din totalul investiţiilor străine directe din interiorul UE în perioada 1991–1993) a devenit mult mai puţin importantă, în această privinţă, în perioada 1986–1993. Totuşi, ca destinaţie pentru investiţiile străine directe provenind din afara UE, Marea Britanie este cel mai important stat (cu 37% din totalul investiţiilor străine directe realizate din afara UE), urmată de Franţa (cu 16% în perioada 1990–1993).

 

4. Dimensiunea potenţială a pieţelor financiare prin UEM

În termeni absoluţi, introducerea euro va crea cea mai mare piaţă financiară internă din lume. La sfârşitul anului 1995, valoarea de piaţă a activelor bursiere, a titlurilor de credit şi celor bancare emise în statele Uniunii s-au ridicat la peste 27.000 miliarde dolari, adică aproape valoarea PIB-ul mondial (mai precis 94% din PIB-ul la nivel mondial). prin comparaţie, valoarea activelor din America de Nord, cu un număr de populaţie similar şi cu un PIB similar celui din UE, se ridică la circa 25.000 miliarde dolari (dintre care 23.000 miliarde în SUA).

Dacă Uniunea ar include doar Austria, Belgia, Franţa, Germania, Luxemburg, Olanda, Irlanda şi Finlanda (UE 8), piaţa internă a euro ar egala valoarea pieţei interne a Japoniei (16.000 miliarde dolari). Uniunea cuprinzând şi Italia, Portugalia şi Spania (UE 11), ar egala dimensiunile pieţei interne a SUA. 

Entităţile private din UE au avut tendinţa de finanţare a activităţilor proprii, în proporţie covârşitoare, prin intermediul creditelor bancare, mai curând decât prin titluri de credit sau prin activităţi bursiere. În spaţiul SUA, în schimb, tendinţa este inversă. În UE 11, activele bancare reprezintă 54% din totalul activelor financiare (cifra este de la sfârşitul anului 1995). În schimb, activele bancare din SUA reprezintă doar 22% din totalul activelor financiare.

În opoziţie cu pieţele acţiunilor guvernamentale, pieţele europene de acţiuni private sunt segmentate, majoritatea firmelor preferând să împrumute doar de la investitorii locali. În UE 11, fiecărui dolar împrumutat de către bănci îi corespund 50 cenţi din acţiunile private. Prin contrast, în SUA, fiecărui dolar împrumutat de către bănci îi corespund 2 dolari din acţiuni. Piaţa Japoniei, din acest punct de vedere, se apropie mult mai mult de piaţa Uniunii.

Deşi volumul titlurilor de credit private din UE pare să fie suficient de mare pentru a sugera o piaţă corespunzătoare, cele mai multe dintre aceste titluri au fost emise de către instituţiile financiare europene. 

Un alt mod de a evalua importanţa euro dintr-o perspectivă pur cantitativă este examinarea folosirii monedelor europene drept monede în care se exprimă tranzacţiile financiare internaţionale. Pe pieţele internaţionale de titluri de credit, 35% din stocul acţiunilor internaţionale sunt exprimate în monedele UE. Deşi această cotă substanţială din piaţa internaţională este a doua ca mărime, după cea a dolarului, statele membre ale UE au emis circa 45% din aceste acţiuni internaţionale. Suplimentar, până în decembrie 1995, pentru o perioadă de 5 ani, doar o cotă mică din statele aflate în curs de dezvoltare au emis acţiuni internaţionale exprimate în monedele statelor din UE. 

O altă metodă de evaluare a potenţialului rol al euro este aceea a examinării pieţelor valutare globale. În conformitate cu o evaluare a Băncii pentru Tranzacţii Internaţionale (BIS–Bank for International Settlements) din aprilie 1995, dolarul american a participat zilnic la 42% din tranzacţii, marca germană la 18,5%, yenul la 12%, iar lira sterlină la 5%. Monedele SME combinate au fost implicate în cel puţin 35% din tranzacţii, inclusiv comerţul inter–valutar european. 

VI. Sistemul de plăţi TARGET

 

TARGET (Tranferul transeuropean automat de tranzacţii brute în timp real–Trans–European Automated Real–Time Gross Settlement Express Transfer) este un sistem de plăţi desemnat să deruleze tranzacţiile transfrontaliere exprimate în euro după demararea celei de-a treia etape a UEM pe 1 ianuarie 1999. TARGET are două obiective principale. Primul obiectiv este acela de a asigura un mecanism sigur pentru plăţi în cadrul zonei euro bazat pe procedura RTGS (real time gross settlement), adică pe derularea tranzacţiilor brute în termen real. Acest obiectiv va face ca sistemul de plăţi din Europa să fie ferit de efectele dificultăţilor asupra lichidităţilor şi a plăţilor cu care s-ar confrunta o singură instituţie. 

Al doilea obiectiv este acela al creării un sistem eficient al plăţilor transfrontaliere care va integra pieţele financiare pentru statele participante şi va sprijini punerea în aplicare a etapei a treia a politicii monetare unice. 

Sistemul TARGET este compus de sistemul RTGS din fiecare stat al UEM şi din mecanismul de plăţi al Băncii Centrale Europene, acestea fiind conectate printr-o infrastructură şi proceduri care formează un sistem de reţele de comunicaţii. Nu doar BCE şi băncile centrale naţionale vor putea folosi acest sistem, dar şi orice participant la sistemele RTGS conectat la TARGET. Deoarece TARGET este desemnat să deruleze doar tranzacţii în euro, sistemele RTGS ale statelor membre ale UE care nu au aderat la UEM vor putea intra în acest sistem folosind doar moneda europeană. 

TARGET este conceput ca un sistem descentralizat, în care mesajele privind derularea plăţilor sunt schimbate pe o bază bilaterală între băncile centrale naţionale. 

În conformitate cu obiectivul facilitării punerii în aplicare a politicii monetare unice, instituţiile de credit trebuie să folosească sistemul TARGET pentru derularea plăţilor, sistem conectat direct cu operaţiunile politicii monetare. Mai mult, sistemele de derulare a tranzacţiilor nete de o valoare mare sunt legate de efectuarea tranzacţiilor în euro. Instituţiile de credit vor decide folosirea sistemului TARGET pentru alte categorii de plăţi, neexistând în acest sens o limită inferioară a sumelor transferate sub cea a sistemelor RTGS naţionale. Totuşi, în 1996, Institutul Monetar European a indicat faptul că este de aşteptat ca TARGET să deruleze în principal plăţi cu valoare însemnată între instituţiile de credit, în timp ce sistemele private vor derula plăţi de valoare mai mică. 

 

VII. Cadrul general al politicilor financiare

 

1. Cadrul supravegherii financiare în Europa

Globalizarea financiară, atenuarea distincţiei între diferitele tipuri ale activităţii financiare şi tendinţa de creare a conglomeratelor financiare care cuprinde activitatea băncilor comerciale, ale celor de investiţii şi activităţii de asigurări a declanşat o dezbatere despre forma optimă de organizare a controlului financiar. În Europa, această dezbatere se centrează pe trei probleme principale:

- dacă trebuie implicate băncile naţionale în supravegherea financiară;

- dacă, la nivel naţional, activitatea de supraveghere trebuie să fie exercitată ca şi până în prezent de către agenţii separate sau această activitate trebuie inclusă într-o singură autoritate la nivel naţional;

- dacă responsabilitatea supravegherii financiare trebuie să rămână la nivel naţional sau trebuie transferată la nivel pan–european.

Prima problemă, aceea privind implicarea băncilor centrale rămâne legată, într-o pondere relativ importantă, de cele trei funcţii–cheie ale supravegherii: protecţia investitorilor, supravegherea micro–prudenţială şi supravegherea macro–prudenţială. În timp ce agenţiile de supraveghere tind să accentueze protecţia investitorilor şi soliditatea instituţiilor individuale (supraveghere micro–prudenţială), băncile centrale acordă prioritate stabilităţii sistemice.

Adepţii independenţei autorităţii de supraveghere văd un potenţial conflict între obiectivele stabilităţii financiare şi cele ale politicii monetare. Apariţia conglomeratelor financiare, care include bănci, firme de acţiuni şi companii de asigurări, poate, de asemenea, pleda pentru agenţii separate, deoarece băncile centrale–ale căror rol tradiţional este acela al supravegherii bancare–pot reprezenta candidatul ideal pentru rolul de supraveghetor unic. Atribuirea sarcinilor de supraveghere care acoperă întregul sistem financiar al băncii centrale–se argumentează–poate, de asemenea, conduce la o concentrare nedorită a competenţelor.

Totuşi, importanţa supravegherii financiare exercitate de către băncile centrale este în creştere, dat fiind faptul că natura crizelor financiare este în schimbare: în prezent, riscurile sistemice se pot produce, după toate probabilităţile pe pieţele financiare, după cum ele pot apărea în cadrul instituţiilor financiare.

În Marea Britanie, Autoritatea pentru Servicii Financiare (FSA–Financial Services Authority) este autoritatea de reglementare pentru instituţiile financiare individuale, deşi unul dintre obiectivele sale statutare este cel al menţinerii încrederii în sistemul financiar. Banca Angliei este responsabilă de stabilitatea sistemului financiar în întregul său, deşi aceasta are un interes în obţinerea de informaţii asupra instituţiilor la nivel individual, atunci când ridică preocupări privind stabilitatea sistemică. Dat fiind faptul că rolul stabilităţii financiare necesită supravegherea atât a pieţelor interne, cât şi a celor internaţionale, inclusiv asupra legăturii existente între instituţiile individuale şi pieţele financiare, Banca Angliei a alocat mai multe resurse întăririi supravegherii sistemului financiar şi stabilităţii financiare. 

Băncile centrale au motive să pretindă accesul independent la informaţiile prudenţiale pentru îndeplinirea mandatelor proprii în privinţa stabilităţii financiare. În special băncile centrale pot solicita accesul independent la informaţii asupra instituţiilor cu relevanţă sistemică, ca fiind esenţial pentru prevenirea crizelor şi managementul crizelor. În zece din cele 12 state ale zonei euro, băncile centrale naţionale sunt direct responsabile sau implicate într-un mod important în supravegherea prudenţială.

De exemplu, în timpul crizelor financiare, este extrem de important ca autorităţile să aibă informaţiile necesare pentru evaluarea rapidă a solvabilităţii instituţiilor financiare care solicită asistenţă de urgenţă pentru lichidităţi.

Pentru aceste motive, băncile centrale ale statelor din zona euro şi BCE sprijină puternic atribuirea acestor responsabilităţi de supraveghere. Într-o lucrare recentă a BCE (The Role of Central Bank in Prudential Supervision, Frankfurt, 2001) se afirmă că “din perspectiva Euro–sistemului, atribuirea unor responsabilităţi extinse în privinţa supravegherii băncilor centrale naţionale se dovedeşte, după toate probabilităţile, benefică”. BCE argumentează că implicarea băncilor centrale depăşeşte domeniul bancar, o dată ce preocupările sistemice se pot baza pe supravegherea marilor conglomerate financiare. Conflictele de interese au fost rezolvate, dat fiind faptul că, în zona euro s-a produs transferul competenţelor politicii monetare de la băncile centrale la BCE. Aceasta din urmă accentuează faptul că băncile centrale naţionale, care sunt atât instituţii naţionale, cât şi partea a Euro–sistemului, ar fi mai bine poziţionate pentru rezolvarea problemelor de supraveghere în zona euro.

Cea de-a doua problemă–aceea privitoare la faptul dacă activitatea de supraveghere trebuie să rămână în exerciţiul mai multor agenţii naţionale sau a unei astfel de agenţii la nivel naţional, adică structura corespunzătoare, depinde de întinderea condiţiilor individuale din fiecare stat, inclusiv tradiţiile legislative, structura sectorului financiar şi dimensiunea şi complexitatea pieţelor respective. În acelaşi timp, din ce în ce mai multe state au început să adopte modelul agenţiei unice, care a fost deja adoptat în unele state scandinave, în Japonia şi în alte state. 

De exemplu, în Marea Britanie, posibila adoptare a modelului reglementatorului unic a crescut interesul în privinţa respectivului model, deşi legislaţia secundară corespunzătoare nu a fost încă adoptată şi nu a fost verificată funcţionarea sistemului. Mai mult, este probabil ca FSA să preia toate competenţele de agenţie unificată a serviciilor financiare. 

De asemenea, Germania tinde spre acelaşi model unificat al supravegherii financiare. Astfel, guvernul german a elaborat un plan privitor la fuzionarea agenţiilor federale privind supravegherea bancară, a asigurărilor şi a acţiunilor. Noua agenţie de reglementare va avea mai puţine puteri decât cea similară din Marea Britanie (FSA). Deşi noua agenţie va integra supravegherea bancară şi firmele de acţiuni, supravegherea burselor va rămâne în continuare în sarcina autorităţilor locale. Important de menţionat este şi faptul că Oficiul Federal pentru Supraveghere Bancară şi Bundesbank vor întreţinere relaţii strânse, ceea ce, după toate probabilităţile, va reprezenta o componentă cheie a cadrului instituţional reorganizat. Nu este încă rezolvată problema dacă acordul Bundesbank asupra problemelor politicii bancare va continua să fie solicitat.

Dat fiind faptul că se pune problema dacă responsabilităţile supravegherii financiare vor rămâne la nivel naţional sau la cel pan–european, băncilor centrale naţionale şi agenţiilor de reglementare li se opune o supraveghere centrală la nivelul UE. Este cunoscut faptul că supravegherea este înrădăcinată în diversele sisteme legislative şi de reglementare naţionale. De aceea, se opinează că procesul de adoptare a deciziilor trebuie să rămână descentralizat pentru a reflecta arhitectura financiară specifică fiecărui stat. Sistemul european de supraveghere a celor mai mari instituţii financiare este puţin probabil a fi introdus pe termen scurt datorită numărului de precondiţii care trebuie îndeplinite înainte ca agenţia internaţională de reglementare să fie înfiinţată. De exemplu, ar trebui înfiinţate băncile pan–europene, iar Europa ar trebui–în acest sens–să se apropie de o structură federală. Totuşi, recentul raport al Comitetului Economic şi Financiar al UE (numit şi “Raportul Brouwer II”) a indicat o coordonare transfrontalieră, în special în timpul crizelor la nivelul instituţiilor financiare majore.

Cooperarea transfrontalieră poate fi dificilă, o dată ce raportul menţionează că “directivele relevante ale UE nu impun o obligaţie de împărţire a informaţiilor în situaţii de criză”, iar “anumite autorităţi de supraveghere nu se consideră a fi obligate să împartă informaţii asupra instituţiilor financiare majore în mod regulat într-un context multilateral, doar pentru scopul monitorizării stabilităţii financiare”.

La nivelul zonei euro este, de asemenea, de conceput un sistem hibrid, asemănător celui existent în SUA. Deşi Rezerva Federală a SUA–supraveghetor “umbrelă”–este de aşteptat să se bazeze cât mai mult posibil pe examinarea reglementărilor funcţionale (asemeni altor agenţii de supraveghere bancară sau a acţiunilor), ea are competenţa, în anumite situaţii, să examineze filialele marilor companii financiare. În mod asemănător, în cooperare cu agenţiile naţionale de supraveghere, BCE poate supraveghea cele mai mari instituţii financiare care reprezintă baza sistemului de plăţi din zona euro.

 

2. Supravegherea bancară şi funcţiile de creditor de ultim rang 

În statele industriale nu există o tendinţă clară de combinare a funcţiilor supravegherii bancare cu funcţiile politicii monetare (conform tabelului de mai jos). Aproximativ jumătate din state combină cele două tipuri de funcţii în cadrul băncii centrale. Celelalte state separă aceste funcţii, încredinţând responsabilităţile de supraveghere a băncilor altor autorităţi, aflate de obicei în subordinea ministerului de finanţe. În anumite situaţii, distincţia nu este foarte clară. În Franţa, de exemplu, Comisia Bancară (Commission Bancaire) este condusă de către Guvernatorul Băncii Franţei, fiind compusă din reprezentaţi ai Trezoreriei franceze. Comisia supervizează concordanţa cu reglementările, însă Banca Franţei realizează inspecţiile din partea comisiei. 

 

 

Agenţiile monetare şi de supraveghere în unele state

	 
	Agenţia monetară
	Agenţia de supraveghere
	Menţiuni

	Australia
	Banca rezervelor din Australia (CB)
	Banca rezervelor din Australia (CB)
	C

	Austria
	Banca Naţională a Austriei (CB)
	Ministerul Federal de Finanţe (MF)
	S

	Belgia
	Banca Naţională a Belgiei (CB)
	Banca şi Comisia pentru Finanţe
	S

	Canada
	Banca Canadei (CB)
	Oficiul pentru inspecţia instituţiilor financiare (MF)
	 

	Danemarca
	Banca Naţională a Danemarcei (CB)
	Agenţia de Supraveghere Financiară (ME)
	S

	Finlanda
	Banca Finlandei (CB)
	Autoritatea de supraveghere financiară (CB)

Banca Finlandei (CB)
	S

	Franţa 
	Banca Franţei (CB)
	Banca Franţei (CB), Comisia Bancară
	C

	Germania
	Deutsche Bundesbank (CB)
	Oficiul federal pentru supraveghere bancară al Deutsche Bundesbank (CB)
	S

	Grecia 
	Banca Greciei (CB)
	Banca Greciei (CB)
	C

	Hong Kong, China
	Autoritatea monetară a Hong Kongului (CB)
	Autoritatea monetară a Hong Kongului (CB)
	C

	Irlanda
	Banca Centrală a Irlandei (CB)
	Banca Centrală a Irlandei (CB)
	C

	Italia
	Banca d’Italia (CB)
	Banca d’Italia (CB)
	C

	Japonia
	Banca Japoniei (CB)
	Ministerul de Finanţe (MF)
	S

	Luxemburg
	Institutul Monetar din Luxemburg (CB)
	Institutul Monetar din Luxemburg (CB)
	C

	Olanda
	De Nederlandsche Bank (CB)
	De Nederlandsche Bank (CB)
	C

	Noua Zeelandă
	Banca Rezervelor din Noua Zeelandă (CB)
	Banca Rezervelor din Noua Zeelandă (CB)
	C

	Norvegia
	Norges Bank (CB)
	Comisia Bancară, pentru asigurări şi acţiuni (MF)
	S

	Portugalia
	Banco de Portugal (CB)
	Banco de Portugal (CB)
	C

	Spania
	Banco de Espana (CB)
	Banco de Espana (CB)
	C

	Suedia 
	Sveriges Riksbank (CB)
	Autoritatea suedeză pentru supraveghere financiară
	S

	Elveţia
	Banca Naţională a Elveţiei (CB)
	Comisia Federală Bancară 
	S

	Marea Britanie
	Bank of England (CB)
	Bank of England (CB)
	C

	Statele Unite
	Consiliul Rezervelor Federale (CB)
	Oficiul pentru controlul monetar (CB).

Consiliul Rezervelor Federale (CB). 

Guvernele federale.

Corporaţie federală a garantării depozitelor.
	S


Sursa: FMI, International Capital Markets, 1997, op. cit., p. 179.

Nu pare a exista o corespondenţă între procedurile operaţiunilor monetare şi modelele supravegherii bancare. Statele industriale din afara Europei continentale nu împărtăşesc un acelaşi model. Anumite state (precum Australia, Noua Zeelandă, Marea Britanie şi, într-o oarecare măsură, SUA) combină funcţiile monetare şi cele de supraveghere în cadrul băncii centrale, în timp ce alte state (Canada şi, într-o oarecare măsură, SUA) separă aceste funcţii. Statele Europei continentale sunt împărţite asupra modelului de alocare al acestor responsabilităţi. Germania şi unii dintre vecinii acesteia (Austria, Elveţia, Belgia, Danemarca) şi trei state scandinave (Suedia, Norvegia şi Finlanda) separă funcţiile respective, în timp ce alte state membre ale UE le combină. 

Realităţile existente la nivelul anului 1997 sugerau faptul că este probabil ca UEM să urmeze modelul german al separării responsabilităţilor monetare de cele de supraveghere. Tratatul de la Maastricht limitează rolul BCE în domeniul supravegherii prudenţiale la “sarcini specifice”, pe care Consiliul UE le poate conferi acesteia la propunerea Comisiei Europene. În particular, art. 105 (6) din acest tratat prevede: “Consiliul poate, printr-un vot unanim acordat unei propuneri din partea Comisiei şi după consultarea BCE şi după primirea evaluării din partea Parlamentului European, să atribuie sarcini specifice BCE privitoare la politica supravegherii prudenţiale a instituţiilor financiare, cu excepţia activităţii de asigurare”. 

Tratatul de la Maastricht evidenţiază rolul Sistemului European al Băncilor Centrale, care este subordonat autorităţilor de supraveghere competente. Astfel, art. 105 (5) din tratat prevede că ESCB (Sistemul European al Băncilor Centrale–European System of Central Banks) este de aşteptat “să contribuie la derularea politicilor autorităţilor competente în legătură cu supravegherea prudenţială a instituţiilor de credit şi ale stabilităţii sistemului financiar”. În consecinţă, Statutul ESCB prevede că doar BCE are funcţia consultativă, prin indicarea faptului că “BCE poate aviza şi poate fi consultată de către Consiliu, Comisie şi de către autorităţile competente ale statelor membre asupra domeniului şi punerii în aplicare a legislaţiei comunitare privitoare la supravegherea prudenţială a instituţiilor de credit şi asupra stabilităţii sistemului financiar” (art. 25(1)).

Băncile centrale din statele industriale cu pieţe financiare securizate şi lichide, cum ar fi cele ale SUA ori Marea Britanie, au acţionat ca instituţii de credit de ultim rang în scopul îndeplinirii mandatului de asigurare a stabilităţii pieţei financiare. Prin opoziţie, băncile centrale din statele unde creditul este intermediat în principal de către bănci, cum este Germania, dar şi alte state din UE, nu atribuie rolul de creditor de ultim rang băncilor naţionale. 

Tratatul urmează modelul german, în sensul că acesta nu atribuie un rol de creditor de ultim rang ESCB. În fapt, nu este făcută nici o menţiune în privinţa acestei funcţii nici în tratat, nici în statutul ESCB. Cu alte cuvinte, nu este aşteptat ca BCE să injecteze lichidităţi în sistemul financiar pentru a rezolva crizele de lichidităţi sau de insolvabilitate ale sistemului bancar. Suplimentar, nu a fost stabilit modul de detectare, de monitorizare şi de rezolvare a crizelor bancare. Deşi un astfel de acord ar reduce hazardul moral şi ar spori credibilitatea BCE, care ar fi mult mai puţin influenţată în luarea deciziilor de politică monetară de consideraţiile privind stabilitatea sistemului financiar, s-ar putea produce un dezacord cu funcţiile atribuite BCE prin Tratatul de la Maastricht, cum ar fi aceea de promovare a “operaţiunilor sistemelor de plăţi” (art. 105 (2)). Dat fiind faptul că banca centrală rămâne, în mod obişnuit, singura sursă imediată de finanţare a sistemului, este esenţială coordonarea strânsă între BCE şi agenţiile de supraveghere din statele participante, în scopul strângerii de informaţii pentru BCE în vederea operaţiunilor de refinanţare. 

Este esenţială existenţa unor mecanisme clare şi lipsite de ambiguitate pentru administrarea crizelor de lichiditate. 

Aşa precum experienţa americană sugerează, probabilitatea producerii unor consecinţe sistemice ale crizelor de lichidităţi este legată de creşterea volumului tranzacţiilor de pe pieţele bursiere. Dată fiind rapida creştere a acestor pieţe drept consecinţă a instituirii UEM, există preocuparea lipsei unui mecanism de rezolvare a crizei de lichidităţi în contextul în care funcţiile de supraveghere sunt descentralizate sau BCE nu i s-a încredinţat o funcţie de supraveghere sau un rol de creditor de ultim rang.

Nu au fost anunţate acorduri suplimentare asupra fluxurilor de informaţii şi în privinţa supravegherii bancare între BCE şi autorităţile componente. Schimbul de informaţii va fi reglementat prin Directiva BBCI (95/26/EC din 29 iunie 1995), care elimină toate obstacolele legale privitoare la schimbul de informaţii între, pe de o parte, autorităţile de supraveghere a instituţiilor de credit, firmelor de investiţii sau companiilor de asigurări şi, pe de altă parte, băncile centrale sau alte organisme cu funcţii similare asemeni autorităţilor monetare, inclusiv BCE. Modul de punere în aplicare a acestei directive era neclar la nivelul anului 1997, dat fiind faptul că nu erau prevăzute nici informaţiile care pot fi schimbate, şi nici nu se prevedea o obligaţie de furnizare a acestora. De aceea, sunt necesare acorduri suplimentare între autorităţile de supraveghere şi BCE.

 

3. Schemele de garantare a depozitelor

Directiva privitoare la schemele de garantare a depozitelor (emisă în mai 1994) impune tuturor statelor membre ale UE introducerea unei scheme de garantare a depozitelor, începând din 1995, cu următoarele trăsături principale:

- o garanţie minimă de 20.000 ECU pentru fiecare persoană (de menţionat faptul că până la 31 decembrie 1999 era prevăzută o sumă de 15.000 ECU);

- garantarea depozitelor filialelor străine în conformitate cu schema existentă în statul de origine, cu excepţia situaţiei în care filiala nu se bucură de un regim mai favorabil prin schema din statul gazdă;

- posibilitatea excluderii instituţiilor financiare şi companiilor de asigurare din schema de garantare a depozitelor, precum şi a titlurilor de credit emise de către bănci.

Administrarea schemelor de garantare a depozitelor este în responsabilitatea guvernelor, în cinci state UE, în cea a sistemului bancar în şase state, şi în ale celor două, în celelalte patru state rămase. Finanţarea este asigurată ex ante (cu alte cuvinte, fondul de rezervă este înfiinţat înaintea apariţiei crizei bancare) în două treimi din state şi ex post (în această situaţie, fondurile sunt obţinute după producerea crizei bancare) în celelalte state, însă nici unul dintre state nu clarifică sursa de finanţare pentru acoperirea acestor pierderi. În cadrul schemelor ex ante, doar Danemarca şi Marea Britanie specifică nivelul minim al rezervelor pentru acest fond. Primele de garantare a depozitelor sunt bazate pe risc doar în Italia, Portugalia şi Suedia, iar baza de calcul a acestor prime variază considerabil între statele UE. 

Întinderea acestor prime este diferită, ridicându-se de la 12.000 de dolari în Spania, la circa 118.000 de dolari în Italia. În Finlanda, fiecare persoană este despăgubită la valoarea integrală. De asemenea, în Germania există principiul răscumpărării totale, dar până la 30% din capitalul băncii pentru fiecare deponent. 

Schemele de co–garantare, prin care deponenţii îşi împart pierderile suferite, există în Marea Britanie şi în Irlanda, şi într-o oarecare măsură în Portugalia, unde deponenţii sunt despăgubiţi doar parţial, pentru depunerile iniţiale. 

Lipsa armonizării schemelor de garantare bancară a devenit o sursă de îngrijorare. Diverse tipuri de garantare a depozitelor pot afecta concurenţa între sistemele bancare din UE, cu fonduri care circulă spre statele care oferă cea mai bună protecţie. Mai mult, dat fiind faptul că filialele pot beneficia de schemele de garantare din statele de origine, pot apărea situaţii în care filialele obţin acoperirea pierderilor într-un stat, chiar dacă acesta nu are autoritatea de a reglementa comportamentul de asumare a riscului acelor filiale, datorită existenţei recunoaşterii reciproce.

 

4. Reglementarea financiară, standardele de capital şi practicile de supraveghere

Există diferenţe considerabile în privinţa reglementării activităţii bancare şi a structurii proprietăţii în statele membre ale UE. 

Activităţile bancare permise şi forma proprietăţii în UE şi în G – 10 (1995)

	Ţări
	Acţiuni
	Asigurări
	Proprietăţi imobiliare
	Investiţii în firme nefinanciare
	Investiţii în băncile comerciale realizate de către firmele nefinanciare

	Bănci cu competenţe foarte extinse
	 
	 
	 
	 
	 

	Austria
	Nerestricţionat
	Permis
	Nerestricţionat
	Nerestricţionat
	Nerestricţionat

	Elveţia
	Nerestricţionat
	Permis
	Nerestricţionat
	Nerestricţionat
	Nerestricţionat

	Marea Britanie
	Nerestricţionat
	Permis
	Nerestricţionat
	Nerestricţionat
	Nerestricţionat

	Franţa
	Nerestricţionat
	Permis
	Permis
	Nerestricţionat
	Nerestricţionat

	Olanda
	Nerestricţionat
	Permis
	Permis
	Nerestricţionat
	Nerestricţionat

	 
	 
	 
	 
	 
	 

	Bănci cu competenţe extinse
	 
	 
	 
	 
	 

	Danemarca
	Nerestricţionat
	Permis
	Permis
	Restricţionat
	Nerestricţionat

	Finlanda
	Nerestricţionat
	Restricţionat
	Permis
	Nerestricţionat
	Nerestricţionat

	Germania
	Nerestricţionat
	Restricţionat
	Permis
	Nerestricţionat
	Nerestricţionat

	Irlanda
	Nerestricţionat
	Interzis
	Nerestricţionat
	Nerestricţionat
	Nerestricţionat

	Luxemburg
	Nerestricţionat
	Permis
	Nerestricţionat
	Nerestricţionat
	Restricţionat

	Portugalia
	Nerestricţionat
	Permis
	Restricţionat
	Permis
	Nerestricţionat

	Spania
	Nerestricţionat
	Permis
	Restricţionat
	Nerestricţionat
	Permis

	 
	 
	 
	 
	 
	 

	Bănci cu competenţe relativ restrânse
	 
	 
	 
	 
	 

	Italia
	Nerestricţionat
	Permis
	Restricţionat
	Restricţionat
	Restricţionat

	Suedia
	Nerestricţionat
	Permis
	Restricţionat
	Restricţionat
	Restricţionat

	Belgia
	Permis
	Permis
	Restricţionat
	Restricţionat
	Nerestricţionat

	Canada
	Permis
	Permis
	Permis
	Restricţionat
	Restricţionat

	Grecia
	Permis
	Restricţionat
	Restricţionat
	Nerestricţionat
	Nerestricţionat

	 
	 
	 
	 
	 
	 

	Bănci cu competenţe restricţionate
	 
	 
	 
	 
	 

	Japonia
	Restricţionat
	Interzis
	Restricţionat
	Restricţionat
	Restricţionat

	SUA
	Restricţionat
	Restricţionat
	Restricţionat
	Restricţionat
	Restricţionat


Sursa: FMI, International Capital Markets, 1997, op. cit., p. 184.

Tabelul anterior clasifică statele membre ale UE, precum şi cele care formează G–10 pe baza criteriului libertăţii de activitate a băncilor. Cu alte cuvinte, în funcţie de permisiunea acordată acestora de a desfăşura activităţi legate de acţiuni, asigurări şi proprietăţile imobiliare, precum şi în funcţie de reglementările privitoare la dreptul de a deţine sau de a fi deţinute de către societăţi din alte sectoare decât cel financiar. 

Dintre activităţile bancare, operaţiunile cu acţiuni au cea mai uniformă reglementare la nivelul statelor membre ale Uniunii. Ele sunt “nerestricţionate” în toate statele UE, cu excepţia Belgiei (acolo unde băncile nu au dreptul de a emite acţiuni) şi Greciei (unde acestea pot fi tranzacţionate prin intermediul filialelor). 

Restricţiile desemnate să menţină operaţiunile privitoare la acţiuni şi la asigurări separate faţă de bănci sunt întâlnite doar în Italia, Danemarca şi Grecia. Activităţile de asigurări derulate de către bănci sunt “permise” în cele mai multe state, dacă ele sunt derulate prin filiale, însă sunt “restricţionate” în Germania, Finlanda şi Grecia (cu alte cuvinte, nu întregul set de activităţi poate fi derulat de către bănci sau de către filialele acestora). Aceste activităţi sunt interzise în Irlanda. 

Activităţile în legătură cu deţinerea sau administrarea proprietăţilor imobiliare sunt restricţionate în mai mult de o treime din statele UE. Ele sunt permise în Germania, Franţa, Olanda, Danemarca şi Finlanda şi nerestricţionate doar în Marea Britanie, Irlanda, Austria şi Luxemburg. 

Investiţiile băncilor comerciale în firmele din alte sectoare decât cel financiar sunt nerestricţionate în două treimi din statele UE, permise în Portugalia şi restricţionate în Danemarca, Italia, Suedia şi Belgia. În mod asemănător, firmele din alte sectoare decât cel financiar pot investi în băncile comerciale în mod nerestricţionat în 11 state ale Uniunii. Această activitate este permisă în Spania şi este restricţionată în Italia şi în Luxemburg.

Majoritatea activităţilor privitoare la acţiuni se află pe lista activităţilor bancare care fac obiectul recunoaşterii reciproce în cadrul UE, inclusiv SBD (Second Banking Directive), care a intrat în vigoare pe 1 ianuarie 1993.

Aceste activităţi bancare supuse recunoaşterii reciproce în cadrul Uniunii sunt următoarele:

- acceptarea depozitelor şi altor fonduri depuse de către public;

- activitatea de creditare (cum ar fi: creditul de consum, creditul ipotecar, factoring–ul, finanţarea tranzacţiilor comerciale);

- serviciile de transmitere de bani;

- emiterea şi administrarea mijloacelor de plată (cum ar fi: cărţile de credit, cecurile de călătorie);

- garanţii;

- comerţul în nume propriu sau în contul clienţilor în următoarele activităţi: instrumente ale pieţei monetare (cecuri, certificate de depozit); valută, futures, instrumente valutare şi purtătoare de dobânzi, acţiuni transferabile;

- consultanţă în privinţa structurii de capital, a strategiei industriale şi a problemelor conexe; consultanţă şi servicii privind fuziunile şi preluările de firme;

- brokeraj (comisionare) monetară;

- managementul portofoliului şi consultanţă;

- păstrarea şi administrarea acţiunilor;

- servicii de informare asupra creditului;

- servicii de păstrare a valorilor.

Recunoaşterea reciprocă implică faptul că “paşaportul unic” în Uniune va permite oricărei bănci din acest spaţiu să respecte reglementările existente în statul de origine în privinţa activităţilor privitoare la acţiuni în momentul în care operează în alt stat membru, chiar dacă reglementările existente în ţara de origine sunt diferite. Ca o consecinţă, nearmonizarea reglementărilor în privinţa activităţilor privitoare la acţiuni poate stânjeni poziţia concurenţială a unor sisteme bancare, prin producerea ieşirilor de fonduri din unele state spre acele state care au un regim liberalizat. Totuşi, această situaţie nu este considerată drept un obstacol în privinţa concurenţei transfrontaliere. 

Prin opoziţie, activităţile de asigurare şi cele imobiliare nu sunt incluse în lista activităţilor supuse recunoaşterii reciproce, astfel încât permisiunea derulării acestor activităţi este acordată băncilor în funcţie de reglementările din statul de origine şi de cele din statul gazdă. Diferenţele existente între aceste reglementări pot crea oportunitatea unui arbitraj, ceea ce ar reprezenta un obstacol în privinţa concurenţei transfrontaliere. 

Punerea în aplicare a mai multor directive comunitare şi a Acordului de la Basel nu a armonizat în mod deplin standardele de capital, care încă prezintă diferenţe în statele Uniunii. De asemenea, practicile de supraveghere variază în privinţa procedurilor de examinare, a inspecţiilor, furnizării de informaţii, limitelor de creditare (pentru debitori, sectoare, state şi expunerile extinse pe piaţă). Ţinând cont că o monedă unică va creşte presiunile pentru armonizare, funcţiile descentralizate de supraveghere pot asigura persistenţa îndelungată a acestor condiţii variate, ceea ce ar afecta industria bancară din UEM.

 

5. Impactul sistemului bancar european

Împreună, sistemele bancare din statele UE vor forma cel mai mare sistem bancar din lume, cu mai mult de 40% din activele bancare mondiale. Activele bancare totale din Franţa şi Germania vor fi cu o treime mai mari decât cele ale SUA. Patru dintre cele mai mari state din Uniune (Germania, Franţa, Marea Britanie şi Italia) vor fi de două ori mai mari decât cele ale SUA, iar toate statele UE vor depăşi de trei ori pe cele similare din SUA.

Reflectând rolul predominant al băncilor de intermediari ai creditului din Europa continentală, sistemul bancar comunitar va reprezenta–de asemenea–o cota însemnată din economia Uniunii. Astfel, în 1994, nivelul activelor bancare din PIB a fost de 176% în UE, faţă de 69% în SUA. Această cotă, în contrast semnificativ cu tendinţa de scăderea din SUA şi Japonia, a înregistrat o creştere de mai mult de 3% anual în perioada 1989–1994. O asemenea creştere sugerează faptul că în ultimii ani tendinţa de reducere a intermedierii în cadrul Uniunii a fost mai puţin semnificativă decât cea din SUA: acest lucru este confirmat şi prin faptul creşterii depozitelor gospodăriilor în urma veniturilor personale, tendinţă semnalată încă din 1989. Mai mult, în statele mai mari, cota depozitelor din totalul activelor financiare ale gospodăriilor a scăzut într-o măsură mai redusă decât în SUA.

În termenii ocupării profesionale, sectorul bancar comunitar este cu aproape 50% mai mare decât cel similar din SUA, atingând un volum de aproximativ 2,5 milioane de angajaţi. 

 

6. Proprietatea şi tipurile băncilor

Structura proprietăţii băncilor diferă considerabil în spaţiul UE. Cota din activele bancare deţinute de către autorităţile publice variază de la 0% în Marea Britanie, la circa 60% în Italia. De exemplu, în Italia, autorităţile publice centrale şi locale deţineau aproximativ 58% dintre activele bancare la începutul anului 1997. Această cotă era de aşteptat să se reducă cu aproximativ 15% în urma privatizării băncilor Instituto Bancario San Paolo di Torino şi Cariplo.

În cadrul statelor mai mari ale UE, proprietatea publică este răspândită în Germania (reprezentând aproximativ 50% din activele bancare), în timp ce este diminuată considerabil în Franţa (12%) după privatizările din ultimul deceniu. În cazul statelor mai reduse teritorial, proprietatea tinde să fie publică în Grecia şi Portugalia, şi privată în Belgia şi Olanda.

În anumite state, structurile complicate ale acţionariatului public reprezintă un obstacol suplimentar pentru privatizarea şi restructurarea sectoarelor bancare. De exemplu, în Germania, băncile de economii (Sparkassen) conţin în capital o garanţie din partea municipalităţilor locale, care face dificilă fuziunea sau cumpărarea lor de către o companie pe acţiuni. Ca răspuns al unei plângeri înaintate de către băncile germane, UE a reconsiderat dacă băncile de drept public germane (Sparkassen şi Landesbanken) au un avantaj competitiv ca rezultat al subvenţionării propriului capitalul din fonduri publice. 

O structură complicată a acţionariatului public se întâlneşte, de asemenea, şi în Italia. Băncile publice italiene au devenit corporaţii la începutul anilor ’90, însă multe dintre acestea au rămas controlate de către organizaţii nonprofit (fondazioni), ale căror consilii directoare sunt numite de către autorităţile administraţiei publice centrale şi locale. Nevoia de a obţine aprobarea ambelor nivele ale administraţiei publice a amânat adesea procesul de privatizare. La nivelul anului 1997, parlamentul dezbătea adoptarea unui proiect de introducere a unui număr de facilităţi pentru fondazioni în cazul vânzării propriilor active, deşi acest proiect permite un grad sporit de competenţe discreţionare asupra timpilor şi domeniului vânzărilor.

Participanţii de pe piaţă au probleme în monitorizarea şi controloarea instituţiilor bancare, chiar în statele Uniunii în care predomină proprietatea privată. Această dificultate provine din lipsa informaţiilor publice asupra anumitor activităţi financiare ale băncilor din UE şi din lipsa concentrării datoriei şi acţiunilor, ceea ce este tipic pentru cele mai multe sisteme bancare din Uniune. Controlul corporatist slab reprezintă o sursă de îngrijorare, prin faptul că el asigură stimulente inadecvate pentru management şi amânarea restructurării.

De asemenea, există o diversitate considerabilă în privinţa structurilor bancare în cadrul Uniunii în privinţa proprietăţii interne şi a celei străine. În cazul statelor mari, cota activelor bancare controlate de către bănci străine reprezintă de la 3,5% în Italia, la 57% în Marea Britanie. În Franţa, această cotă atinge 14%, în Germania 4,5%, iar în Spania 12%. În statele reduse teritorial membre ale Uniunii, prezenţa străină este mai puternică doar în Luxemburg, Belgia şi Irlanda.

Tipologia băncilor UE variază considerabil. Băncile comerciale domină în Italia, Franţa, Grecia, Portugalia, Marea Britanie, Belgia şi Olanda. Băncile de economii şi cele cooperative joacă un rol important în Germania, Italia şi Spania, iar societăţile de investiţii (building societies) au o prezenţă însemnată în Marea Britanie şi Irlanda. Ţinând seama că numărul băncilor din această ultimă categorie a scăzut considerabil în ultimul deceniu, numărul băncilor comerciale a crescut. Semnificaţia acestor schimbări nu poate fi accentuată o dată ce diferenţele operaţionale existente între băncile comerciale şi alte tipuri de instituţii s-a diminuat în mod gradual.

În raport cu America de Nord şi cu Japonia, anumite bănci din Europa continentală au în mod tradiţional competenţe mai extinse în privinţa activităţilor permise şi a formei de proprietate (băncile “universale”). SBD a creat recent condiţiile extinderii competenţelor similare pentru toate băncile din spaţiul comunitar, deşi sfera activităţilor permise în cadrul UEM este departe de a fi armonizată. Ulterior punerii în aplicare a acestei directive, băncile au putut intra pe pieţele de capital în Franţa, Italia, Spania, Grecia şi Portugalia. Mai mult, în ultimii ani, băncile şi-au sporit considerabil prezenţa în sectorul asigurărilor (unde continuă să existe un grad redus de securitizare). Aceste tendinţe, împreună cu rolul în creştere al activităţilor globale, au condus la creşterea nivelului veniturilor nepurtătoare de dobânzi din totalul veniturilor brute în aproape toate statele Uniunii.

 

7. Structura financiară

Pieţele financiare se centrează pe existenţa unităţilor bancare, precum şi pe nivelurile locale. Deşi numărul instituţiilor bancare din UE este substanţial mai redus decât în SUA, numărul filialelor aparţinând băncilor europene este mult mai mare decât cel corespunzător SUA. Nu există o tendinţă uniformă privitoare la filialele bancare în cadrul UE, cu excepţia Marii Britanii, Finlandei, Suediei şi Danemarcei, care începând din 1985, au redus densitatea lor.

În privinţa concentrării sistemului bancar, în statele întinse teritorial din UE, cu excepţia Franţei, concentraţia băncilor a rămas neschimbată sau a crescut, ceea ce sugerează o creştere a concentrării acestora. Totuşi, Germania şi Italia au un număr foarte mare de bănci şi o concentrare relativ scăzută. Mai mult, consolidarea realizată în Europa este mult mai lentă în comparaţie cu SUA.

Absenţa unei consolidări semnificative este dificil de explicat, dată fiind existenţa unor presiuni şi stimulente concurenţiale pentru schimbare. În ultimii ani, pieţele bancare locale din Europa au cunoscut o sporire a concurenţei asociată cu procesul de dereglementare, eliminarea controlului asupra capitalului şi iniţiativele de promovare a pieţei unice. Aceste presiuni concurenţiale au scăzut nivelurile dobânzilor şi au redus profiturile băncilor. Anumite sisteme bancare au trebuit să sporească provizioanele destinate acoperirii creditelor neperformante, dat fiind faptul că sectorul imobiliar a slăbit, ca urmare a scăderii preţurilor. În cele mai multe cazuri, băncile europene nu au putut să contracareze aceste tendinţe prin reducerea costurilor şi creşterea veniturilor din alte sectoare ale serviciilor financiare. Rezistenţa întâmpinată faţă de consolidare poate fi atribuită, într-o mare măsură, impedimentelor încă existente în privinţa concurenţei bancare transfrontaliere şi unor factori precum avantajele furnizate de către moneda naţională, reţelele bancare extinse şi relaţiilor tradiţionale şi culturale puternice. 

8. Iniţiativele de promovare a pieţei unice şi activitatea transfrontalieră

Prin SBD au fost introduse trei schimbări structurale în scopul creării pieţei unice (sau “paşaportului unic”) pentru serviciile bancare din cadrul Uniunii. În perioada 1986–1992, au fost adoptate încă nouă directive bancare: Directiva privind conturile consolidate (86/635), Directiva privind înfiinţarea filialelor şi sucursalelor (89/11/), Directivele privind fondurile proprii (89/299 şi, respectiv, 92/16), Directivele privind nivelurile de solvabilitate (89/647 şi, respectiv, 91/31), Directiva privind spălarea banilor (91/308), Directiva privind expunerile semnificative (92/121) şi Directiva prind supravegherea consolidată (92/30).

Cele trei schimbări structurale induse de către SBD s-au referit la:

- standardele privind supravegherea prudenţială trebuie să fie armonizate în cadrul UE;

- autorităţile de supraveghere “ au recunoscut reciproc” modul în care aceste standarde trebuie aplicate în fiecare stat membru al UE, astfel încât licenţa bancară “unică” sau “paşaportul” trebuie să asigure o listă convenită de servicii bancare în întreg spaţiul european;

- responsabilitatea de reglementare pentru toate băncile existente într-un anumit stat, chiar şi în situaţia în care acea bancă operează în alt stat membru al UE, cade în sarcina reglementărilor interne.

De la crearea pieţei unice pentru serviciile bancare, activitatea transfrontalieră a sporit considerabil în totalitatea ei, cât şi pentru activitatea de investiţii desfăşurată de către bănci, iar, într-o mai mică măsură, în cazul statutului individual al băncilor. 

Conform unui studiu elaborat de către Economic Research Europe în 1996–1997, intitulat “A Study on the Effectiveness and Impact of Internal Market Integration on the Banking and Credit Sector” (prescurtat, ERE 96), în perioada 1992–1995, costurile serviciilor bancare transfrontaliere s-au diminuat. Mai mult, comerţul transfrontalier a sporit semnificativ, atât în privinţa cifrei de afaceri, dar şi în privinţa managementului investiţiilor. Efectele în această privinţă au fost mai reduse în privinţa activităţilor mai puţin importante. Băncile din UE, potrivit studiului menţionat, au derulat activităţile proprii în special prin filiale şi sucursale şi prin creşterea surselor de finanţare. Doar într-o măsură mai mică, s-au realizat alianţe, acorduri de sprijin reciproc sau fuziuni transfrontaliere între filialele (sucursalele) băncilor din UE. Totuşi, statisticile Comisiei Europene indică faptul că numărul filialelor (sucursalelor) a sporit cu 58% în perioada 1992–1995, în Marea Britanie, Germania şi Franţa (în calitate de state de origine) şi Germania, Marea Britanie şi Italia (ca state–gazdă). 

 

VIII. Barierele existente în privinţa liberei circulaţii a capitalului

 

1. Introducere

Conform Comisiei Europene, aproape toate impedimentele existente în privinţa liberei circulaţii a capitalului au fost eliminate. Au rămas în vigoare restricţii la nivel naţional în privinţa legislaţiei fiscale şi a controalelor prudenţiale. Lipsa armonizării nivelurilor impozitului pe venitul din capital rămâne o cauză majoră de distorsionare a pieţei. 

Astfel, din punctul de vedere al reglementării, liberalizarea operaţiunilor de pe pieţele financiare este aproape completă. Cu excepţia fondurilor de pensii, pieţele UE sunt deschise în privinţa prevederilor sectorului bancar, celui de investiţii şi serviciilor de asigurare. Procesul de liberalizare a cuprins trei etape: în 1993 pentru bănci, la jumătatea anului 1994 pentru asigurări şi în 1996 pentru serviciile de investiţii. 

Totuşi, în privinţa cadrului de reglementare al produselor financiare, procesul de liberalizare nu este încă îndeplinit. Astfel, în cadrul UE continuă să subziste diferenţe de preţuri. De asemenea, este necesară armonizarea suplimentară, o dată ce există încă suficiente bariere în privinţa serviciilor transfrontaliere.

 

Restricţiile care existau în privinţa fluxurilor de investiţii pe termen lung au fost eliminate. Directiva 88/361 a introdus liberalizarea completă a circulaţiei capitalului în UE, din 1990. În 1993, au fost ridicate controalele impuse tranzacţiilor valutare şi financiare. Tratatul de la Amsterdam (1997) interzice instituirea unor restricţii asupra circulaţiei capitalului şi a sistemelor de plăţi între statele membre. 

Aceste libertăţi aparţin statelor membre de a restricţiona transferurile de capital în cazurile permise de către legislaţia fiscală internă sau pentru a asigura aplicarea prevederilor controalelor prudenţiale interne în domeniul serviciilor financiare. Aceste drepturi au fost folosite de către unele state membre în situaţia diferitelor pieţe financiare. Astfel, 10 dintre statele membre au înaintat rezerve în cadrul OCDE împotriva libertăţii de înfiinţare şi de operare a filialelor societăţilor străine de asigurare, băncilor şi altor instituţii financiare.

Cele mai semnificative restricţii existente, care afectează realizarea de investiţii, se referă la fondurile de pensii. Şase dintre statele membre restricţionau, la nivelul anului 1996, un număr de investiţii ale fondurilor de pensii. 

 

Bariere existente pentru libera circulaţie a capitalului la nivelul UE (1996)

	 
	Restricţii asupra serviciilor transfrontaliere
	Restricţii de stabilire
	Restricţii asupra circulaţiei factorilor
	Bariere de reglementare/ tehnice
	Probleme fiscale

	Sector bancar
	Condiţii discriminatorii pentru vânzarea transfrontalieră de servicii.

Restricţii in privinţa marketingului
	Condiţii discriminatorii în privinţa obţinerii licenţelor
	Controale asupra capitalului
	Cerinţe prudenţiale.

Condiţii pentru vânzări
	Impunerea economiilor realizate.

Impozit pe venitul investit.

Alte contribuţii

	Sectorul asigurărilor
	Condiţii discriminatorii pentru vânzarea transfrontalieră de servicii.

Restricţii impuse marketingului
	Condiţii discriminatorii în privinţa obţinerii licenţelor
	Controale asupra capitalului
	Protecţia consumatorilor.

Condiţii de vânzare
	Impunerea rezervelor.

Impunerea primelor de asigurare

	Sectorul transporturilor rutiere
	Restricţii bilaterale impuse accesului pe alte pieţe comunitare.

Restricţii asupra preţurilor
	Condiţii discriminatorii pentru obţinerea licenţelor
	Restricţii de cabotaj.

Recunoaşterea diplomelor
	Tonaj şi dimensiuni.

Regulile de siguranţă rutieră.

Ore de repaus
	Accize

	Sectorul transportului aerian
	Restricţii bilaterale în privinţa accesului pe alte pieţe comunitare.

Restricţii asupra preţurilor.

Alocarea sectoarelor de zbor
	Drepturi exclusive pentru acordarea de licenţe transportatorilor aerieni.

Reguli de proprietate faţă de statele terţe la acordul bilateral
	Restricţii de cabotaj.

Desemnarea restricţiilor existente în privinţa capacităţii
	Condiţii de vânzare.

Reguli de siguranţă aeriană.

Sarcinile aeroportuare
	TVA

	Liberalizarea serviciilor de telecomunicaţie
	Condiţii discriminatorii de acces în reţea
	Drepturi exclusive asupra serviciilor mobile, de date şi de satelit
	Drepturi exclusive de vânzare a echipamentului
	Condiţii tehnice de folosire a reţelelor
	-

	Audio–vizual
	Restricţii impuse difuzării transfrontaliere.

Drepturile de închiriere.

Condiţiile protecţiei dreptului de autor.

Drepturile de autor aplicabile satelitului şi cablului
	Regulile naţionale de obţinere a licenţei.

Restricţii existente în privinţa proprietăţii
	 
	Condiţii tehnice de folosire a reţelelor
	 

	Distribuţie (Circulaţia rapidă a bunurilor de consum)
	Nu există restricţii
	Nu există restricţii
	Restricţii asupra liberei circulaţii a bunurilor
	 
	TVA

	Publicitate
	Tipuri şi produse ale mediei.

Publicitatea comparativă
	Nu există restricţii
	Restricţii asupra mediei
	Publicitatea greşită.

Restricţii de conţinut
	 


Sursa: Comisia Europeană, The Impact and Effectiveness of the Single Market, Communication from the Commission to the European Parliament and Council, 30 octombrie 1996.

 

Fluxurile de capital sunt distorsionate, de asemenea, de existenţa diferenţelor cotelor de impozitare la nivel naţional. Directiva 88/361 accentuează necesitatea armonizării fiscale, în absenţa căreia pot apărea distorsiuni asupra fluxurilor de capital care vor spori, după toate probabilităţile, prin introducerea monedei unice.

În pofida acestor constrângeri, aproape toate impedimentele formale existente în privinţa liberei circulaţii a capitalului au fost eliminate. Rezervele OCDE se limitează la anumite instrumente financiare şi la anumite zone geografice, cu excepţii restricţiilor asupra fondurilor de pensii, care nu se aplică unui mare număr de tranzacţii de pe piaţa de capital. Între 1984 şi 1994, volumul activelor şi creanţelor străine deţinute de către investitori în alte state membre s-a dublat. De exemplu, în Marea Britanie, volumul investiţiilor externe de portofoliu a crescut de la 6 la 60% din PIB între 1979 şi 1993, în timp ce volumul celor interne a crescut de la 6 la 42% din PIB în aceeaşi perioadă. În state precum Franţa, Italia şi Spania, unde restricţiile de capital erau semnificative, Piaţa Unică a condus la eliminarea constrângerilor existente asupra lichidităţilor. Cererea de creditare din partea investitorilor din UE este convergentă. Suplimentar, liberalizarea pieţelor de capital a generat presiune asupra autorităţilor naţionale de respectare a disciplinei fiscale şi monetare. 

 

 

 

2. Aspecte ale acquis-ului comunitar

Legislaţia comunitară în privinţa liberei circulaţii a capitalului este împărţită în trei componente: sectorul bancar, tranzacţiile cu acţiuni şi sectorul asigurărilor. Aceste activităţi se exercită prin intermediul diverselor persoane juridice din statele membre. În prima categorie se includ: băncile comerciale, băncile de economii, băncile mutuale şi cele cooperative, instrumentele creditului ipotecar. Statutul legal al firmei este utilizat drept bază pentru includerea acestuia în domeniul directivelor privitoare la instituţiile de credit. Conform acquis-ului comunitar activitatea brokerilor, managementul portofoliului, consultanţa investiţională şi tranzacţiile cu acţiuni, cu instrumente ale pieţei monetare, operaţiunile futures şi instrumentele valutare şi dobânzile sunt considerate servicii de investiţii. 

Sectorul asigurărilor cuprinde companiile de asigurări de viaţă, de persoane şi de bunuri, care trebuie să primească autorizaţie în vederea furnizării acestor servicii. 

Asigurările şi băncile sunt încă reglementate drept entităţi separate în toate statele membre. Cu toate acestea, multe instituţii financiare îşi extind domeniul de activitate al serviciilor şi devin conglomerate financiare (bancassurance sau Allfinanz), care impun noi probleme autorităţilor de supraveghere. Aceasta este situaţia sectorului bancar, acolo unde multe bănci încheie deja asigurări de viaţă şi de bătrâneţe prin reţelele proprii, în baza unor autorizaţii separate.

Patru directive–cheie definesc prevederile care trebuie armonizate de către statele membre, în scopul liberei circulaţii transfrontaliere a serviciilor în fiecare domeniu: 

1) a doua Directivă privitoare la sectorul bancar;

2) Directiva privind serviciile de investiţii;

3) a treia Directivă privind asigurările de viaţă;

4) directivele privind asigurările, altele decât cele de viaţă.

În general, aceste directive acordă instituţiilor financiare posibilitatea derulării activităţilor în spaţiul comunitar în baza unei licenţe unice, după ce au notificat autorităţilor din ţara de origine planurile de activităţi pentru diferite pieţe. 

Principala problemă în domeniul controlului prudenţial o reprezintă aceea a solvabilităţii instituţiilor financiare. Un asemenea control garantează faptul că aceste firme au fonduri pentru a răspunde cererilor neprevăzute ale clienţilor sau în situaţia unor şocuri financiare. În sectorul bancar, în conformitate cu Acordul de capital din 1988 de la Basel, este necesar un nivel minim de 8% al gradului de solvabilitate. Directiva privitoare la derularea activităţilor impune băncilor extinderea creditelor şi prevenirea, în acest mod, a dependenţei de câţiva mari clienţi. 

În conformitate cu OCDE, băncile din statele europene pentru care există date disponibile au un nivel al solvabilităţii mult peste 8%: cele mai multe din state au atins niveluri de aproximativ 12%.

Interesant de observat este faptul că nu există o relaţie imediată între nivelurile profitabilităţii, măsurate ca venituri ale activelor, şi nivelul solvabilităţii. Statele cu niveluri mai ridicate ale profitabilităţii nu au în mod necesar niveluri mai ridicate ale solvabilităţii. Acest lucru subliniază relativitatea nivelului solvabilităţii, sau indică faptul că alte elemente afectează soliditatea băncilor. Banca Banesto din Spania a atins un nivel al solvabilităţii de 9%, însă nu şi-a asigurat suficiente provizioane pentru creditele neperformante. De exemplu, băncile japoneze continuă să aibă niveluri peste 8%, însă se află în pragul falimentului. De aceea, se apreciază că este nevoie de o reformă a criteriilor de Basel.

Nivelurile solvabilităţii pentru firmele de investiţii sunt stabilite prin Directiva privind proporţionalitatea capitalului (Capital Adequacy Directive–CAD), însă aceste reguli sunt aplicabile şi registrelor comerciale ale băncilor universale, dacă aceste instituţii aleg să nu li se aplice Directiva privind nivelurile bancare de solvabilitate (Solvency Ratios Directive–SRD). SRD este mai restrictivă decât regulile privind registrele comerciale, dat fiind faptul că este necesară condiţia obligatorie a nivelului minim de 8% din propriile fonduri. 

Comitetul de la Basel a acceptat o nouă abordare privind supravegherea bancară prin amendarea Acordului de capital de la Basel privind incorporarea riscului pieţei, care a intrat în vigoare începând din 1998. Acest amendament permite băncilor, în anumite condiţii, să controleze expunerea la piaţă prin propriile modele. În consecinţă, CAD a fost amendată, pentru a ţine cont de modelele VAR (Value–at–Risk), fiind denumită CAD II. Totuşi, chiar şi VAR va trebui redefinită, experienţă care a fost sugerată de crizele produse în septembrie 1998 pe pieţele în curs de formare. Pentru eventualitatea producerii unor astfel de situaţii excepţionale, au fost luate în consideraţie mai multe modele, ceea ce ridică problema impunerii unui cadru flexibil al reglementării financiare. Procedura legislativă a Uniunii ia în mod obişnuit cel puţin 2 ani pentru ca o propunere să fie adoptată, fiind necesar–de asemenea–încă un an pentru implementarea acesteia la nivel naţional. 

În sectorul asigurărilor, există prevederi tehnice stabilite pentru a acoperi pretenţiile anticipate şi costurile asociate. A treia generaţia de directive privind activitatea de asigurare a introdus reglementări minimale pentru activele cantitative şi calitate. Directivele specifică lista activelor admise şi nivelul impus de diversificare. Acestea trebuie să fie diversificate în mod adecvat (regula “omului prudent”). Au fost eliminate cerinţele de investiţii în categorii speciale de active, fiind înlocuite de către reguli minimale pentru investiţii în rezerve, lista activelor admisibile pentru acoperirea acestor rezerve, diversificarea şi evaluarea acestora. Procentele maxime se aplică pentru lichidităţi (sub 3%), acţiunile netranzacţionate la bursă (sub 10%) şi totalul împrumuturilor acordate unor mari creditori (expunerile semnificative). Statele membre pot stabili reguli mai detaliate privind activele acceptabile pentru firmele supuse regimului de supraveghere (de exemplu, cazul investiţiilor în acţiuni). 

Directivele cuprind, de asemenea, reguli asupra activelor deţinute în valută, care interzic firmelor de asigurare deţinerea a mai mult de 20% din active în altă valută decât aceea în care sunt exprimate acţiunile. Mai mult, companiilor de asigurări li se impune menţinerea unei margini de solvabilitate pe care trebuie să o menţină pentru acoperirea pierderilor şi costurilor neprevăzute.

Fondurile de pensii nu sunt incluse în cadrul acquis-ului comunitar privitor la serviciile financiare. Un proiect de directivă pentru liberalizarea managementului şi investiţiilor în fondurile de pensii din Uniune a trebuit să fie retras de către Comisia Europeană în 1994, ca rezultat al dezacordurilor existente între statele membre. Acest proiect de directivă conţinea doar reguli calitative de răspândire a investiţiilor în cadrul UE şi un nivel mai scăzut al cerinţelor valutare decât directivele privind asigurările de viaţă. Această directivă ar favoriza economiile sub forma fondurilor de pensii, în comparaţie cu un grup de scheme privind asigurările, care intră în sfera directivelor privind asigurările de viaţă. Anumite state membre care au fonduri de pensii, cum este Danemarca, supun totuşi fondurile de pensii reglementărilor din directivele privind asigurările de viaţă, însă majoritatea statelor a preferat supunerea fondurilor de pensii unui regim juridic separat. Restricţiile privitoare la investiţiile fondurilor de pensii nu au fost armonizate. 

O serie de directive privitoare la transferul liber şi la recunoaşterea transfrontalieră a acţiunilor se ocupă de emiterea şi circulaţia acestora. În privinţa instrumentelor primare ale acţiunilor, armonizarea minimală şi recunoaşterea mutuală a acţiunilor sunt reglementate în principal de două directive:

- o directivă care priveşte acţiunile organizate în cadrul unei pieţe comunitare;

- directiva privitoare la emiterea de acţiuni pe pieţele de capital comunitare. Fosta directivă datează din 1980, însă a fost modificată în 1987, pentru a se realiza recunoaşterea reciprocă a emiterii de acţiuni. Modificarea din 1990 a fost adoptată pentru a servi la recunoaşterea reciprocă a prospectelor de ofertă publică a acţiunilor.

La nivel teoretic, aprobarea unui stat membru pentru cotarea acţiunilor este extinsă la recunoaşterea reciprocă. Cerinţele interne privind informarea, care sunt cel puţin la fel de stricte precum cele impuse prin directivă, trebuie recunoscute reciproc. Directiva din 1990 privind prospectele de emisiune acoperă toate acţiunile, inclusiv Euro–acţiunile. Această directivă defineşte conţinutul cerut al prospectelor de emitere a acţiunilor, atunci când sunt oferite publicului. 

Problema acestor directive este aceea că ele au eşuat în a elimina multe impedimente în calea integrării pieţelor de acţiuni. De asemenea, standardul minimal de informare impus prin directivă este adesea prea redus, astfel încât recunoaşterea reciprocă să fie funcţională. De aceea, se apreciază că aceste directive nu sunt suficient de cuprinzătoare.

Un aspect specific în care cadrul reglementării este incomplet este acela al armonizării procedurilor privitoare la reorganizarea şi falimentul băncilor şi companiilor de asigurare. Proiectele de directive din acest domeniu au fost înaintate Consiliului de mai mulţi ani, însă–până în prezent–discuţiile nu au progresat. Principalul aspect în discuţie se referă la acceptabilitatea principiului unităţii şi universalităţii procedurilor de faliment, aflate în responsabilitatea autorităţilor interne ale statelor membre, care diferă, în funcţie de sectorul ne–financiar (activele disponibile creditorilor locali). Comisia a insistat deseori asupra necesităţii adoptării acestor măsuri, care devin şi mai importante în contextul unei uniuni monetare.

 

3. Transpunerea acquis-ului comunitar în legislaţia statelor membre

Deşi nivelul de transpunere al măsurilor vizând piaţa unică este foarte ridicat (aproximativ 90%), transpunerea inadecvată a legislaţiei comunitare în sistemul juridic intern reprezenta, în opinia Comisiei Europene, încă un motiv de îngrijorare. La sfârşitul anului 1996, 56% din măsurile prevăzute în White Paper din 1985 au fost transpuse în fiecare stat membru. Au apărut amânări însemnate şi, de asemenea, fenomenul adoptării necorespunzătoare din punct de vedere calitativ a acquis-ului, ceea ce a împiedicat mediul de afaceri să beneficieze deplin de pe urma Pieţei Unice.

De asemenea, statele membre folosesc tehnici diferite de transpunere a acquis-ului, ceea ce poate determina incertitudini şi probleme de interpretare. Consecinţa este aceea că părţile interesate trebuie să facă faţă unor cerinţe diferite, determinate de legislaţia fiecărui stat membru în care operează, ceea ce conduce la costuri ridicate. 

 

4. Punerea în aplicare a legislaţiei

Executarea acquis-ului comunitar este adesea privită drept o altă barieră în calea comerţului şi a concurenţei în cadrul Pieţei Unice, dată fiind diversitatea practicilor naţionale, regionale şi chiar locale. Principalele două probleme care se pun în acest domeniu sunt:

- riscul de exploatare al aplicării necorespunzătoare a legilor de către anumiţi producători sau furnizori de servicii, ceea ce ar putea submina nivelul ridicat al protecţiei pe care legislaţia încercă să îl asigure;

- alterarea concurenţei între producători, drept consecinţă a diferenţelor existente între tehnicile de aplicare a legilor. 

De aceea, s-a resimţit o necesitate presantă de a asigura aplicarea efectivă şi egală a acquis-ului în fiecare stat membru, prin adoptarea de noi reguli, în anumite privinţe ale legislaţiei armonizate. 

 

5. Neadoptarea măsurilor prevăzute în White Paper

Principalele probleme în acest domeniul se referă la administrarea afacerilor, cum ar fi dreptul societăţilor comerciale, regimul fiscal impus companiilor, serviciile financiare şi liberalizarea transportului şi a pieţelor energiei. În special eşecul UE în privinţa instituirii unui sistem simplificat şi consistent de impozitare la nivel comunitar ori a eliminării prevederilor discriminatorii, care creează distorsiuni între regimurile fiscale ale statelor membre, a împiedicat companiile să deruleze operaţiuni într-un mediu de afaceri integrat, extins la întregul spaţiu comunitar. 

Este necesară o abordare mai coerentă a regimului fiscal asupra venitului companiilor în cadrul Pieţei Unice. La nivelul anului 1996 nu exista un cadru politic de eliminare a tuturor formelor dublei impuneri asupra fluxurilor de venit transfrontaliere în cadrul Pieţei Unice. Un asemenea cadru ar preveni pierderile fiscale, prin eliminarea evaziunii. 

Actuala coexistenţă a diverselor sisteme fiscale naţionale asupra veniturilor investite şi distorsiunile existe între rezidenţi şi nerezidenţi care există în diferite state membre conduc la distorsiuni asupra circulaţiei capitalului.

Multe din îngrijorările exprimate nu se referă la regimul tranzitoriu existent, ci, mai curând, la legislaţia comunitară referitoare la TVA. Sistemul actual se referă la monitorizarea fizică a circulaţiei bunurilor, ceea ce este apreciat a nu se mai potrivi practicilor moderne ale mediului de afaceri. Propunerile înaintate în 1996 vizau eliminarea oricăror distincţii între tranzacţiile interne şi intra–comunitare şi instituirea unei legislaţii unice aplicabile pe întregul teritoriu al UE.

Fuziunile transfrontaliere sunt încă stânjenite de către probleme legale. Două propuneri de directive (care nu fuseseră adoptate până la sfârşitul anului 1996), “A zecea directivă” (the tenth Directive) şi Statutul Societăţii Comerciale Europene (European Companii Statute) ar asigura cadrul legal pentru acest tip de achiziţii şi ar permite companiilor să reducă costurile, printr-o organizare şi administrare simplificate. Acestea sunt apreciate drept priorităţi pentru simplificarea mediului de afaceri din Europa. 

În timp ce regulile existente la nivel naţional servesc obiectivelor de politică publică, ele pot fi adesea disproporţionate în raport cu obiectivele dorite şi uneori chiar protecţioniste în raport cu efectele. Multe dintre aceste obstacole erau cunoscute de către autorii SMP.

 

6. Noi priorităţi pentru acquis-ul comunitar în domeniul liberei circulaţii a capitalului

În prezent, problemele care privesc pieţele de acţiuni şi controlul exercitat de către instituţiile de la nivel naţional afectează pieţele integrate. Problemele care au apărut în funcţionarea pieţei unice au fost de o natură diferită, şi au afectat produse specifice. Acestea privesc imposibilitatea sau lipsa de interes pentru cumpărarea de produse financiare de pe alte pieţe, datorită barierelor de reglementare şi a celor fiscale. 

Datorită deficienţelor de armonizare, continuă să subziste diferenţe de preţuri pentru serviciile financiare din Uniune, iar reglementarea ulterioară a acestor probleme priveşte, în special, grupul consumatorilor.

Instituţiile financiare care operează în baza unei licenţe unice din 1992 au fost împiedicate, într-un număr de state, de existenţa restricţiilor justificate în baza “binelui general” sau de către procedura de notificare către autorităţile din statul de origine. Statele membre ale UE au interzis anumite activităţi sau vânzarea anumitor produse pe teritoriul lor, justificând aceste interdicţii prin faptul că respectivele activităţi şi servicii încalcă interesul general sau că procedura de notificare nu a fost respectată. 

Ambele clauze, care sunt cuprinse în directivele privind libertatea de asigurare a serviciilor, s-au dovedit a fi bariere serioase în calea integrării pieţei. În acest context, Comisia a adoptat o directivă interpretativă, pentru a defini circumstanţele care pot fi invocate în sectorul bancar (Commission Interpretative Communication, Freedom to provide services and the interest of the general good in the second banking directive).

Interpretarea a fost caracterizată drept o iniţiativă curajoasă şi a fost urmată de o altă directivă interpretativă pentru sectorul asigurărilor şi de una similară privitoare la serviciile de investiţii.

O altă excepţie în privinţa controlului din statul de origine este cuprinsă în SBD, excepţie care ar trebui eliminată în contextul UEM. În conformitate cu art. 14 din SBD, statele de origine deţin responsabilitatea controlului asupra lichidităţilor filialelor şi sucursalelor instituţiilor de credit din motive de politică monetară. Prin intrarea în vigoare a uniunii monetare, nu mai există nici un motiv pentru menţinerea acestei prevederi, deşi nu există încă nici o indicaţie în privinţa aceste direcţii către autorităţile locale.

Diferenţele în privinţa regimului fiscal sunt şi mai dificil de abordat, însă–în contextul uniunii monetare–ele atrag un efect deformator şi mai accentuat. Dezbaterile din “Grupul Monti”, în cadrul Comisiei, au condus la anumite rezultate, însă este necesar un timp înainte ca pieţele să fie integrate pe deplin din punctul de vedere al fiscalităţii. Produsele din statele de origine sunt de interes doar în situaţia în care ele sunt mai ieftine decât cele ale furnizorilor locali, după impunerea contribuţiilor fiscale. Scutirile de taxe nu se aplică plăţilor transfrontaliere. Acordul asupra nivelului minim al impozitului intern pe venit, propus de către Comisia Europeană în 1998 şi care va fi pus în aplicare în 2001, reprezintă un pas important înainte, însă este considerat doar a fi primul dintr-o serie de astfel de măsuri.

Astfel, până în prezent, SMP privitor la serviciile financiare nu a condus la o mai mare convergenţă asupra preţurilor serviciilor financiare din statele membre ale UE, aşa cum evaluările privitoare la serviciile bancare şi de asigurări au dovedit-o. În 1997 a fost adoptată o Directivă privitoare la transferurile transfrontaliere de plăţi (97/5/EC). Printr-o comunicare a Comisiei Europene din iunie 1997 au fost propuse o serie de măsuri de sporire a încrederii consumatorilor în piaţa financiară unică. Printre priorităţi se află reglementarea contractelor la distanţă privitoare la serviciile financiare, reglementarea situaţiei intermediarilor financiari, a agenţilor de asigurare, precum şi plăţile electronice. Au fost avute în vedere şi procedurile de informare a consumatorilor.

Comisia Europeană a precizat faptul că fondurile de pensii trebuie să se bucure de libertate în cadrul pieţei unice. Investiţiile şi managementul fondurilor de pensii ar trebui liberalizate, iar restricţiile existente în privinţa investiţiilor eliminate. În acest sens, Comisia a publicat în iunie 1997 un Green Paper, care cuprinde propuneri pentru viitorul apropiat.

 

7. Serviciile financiare

Chiar şi după implementarea ISD, continuă să subziste un număr de restricţii şi obstacole legislative în calea concurenţei serviciilor financiare.

Implementarea directivelor UE privind cerinţele de capital şi serviciile de investiţii

	Statul
	Anul
	Legislaţia
	Menţiuni

	Austria
	1996
	Primul amendament la Legea bancară (1 noiembrie 1996)

Al doilea amendament la Legea bancară (1 ianuarie 1997)
	 

	Belgia
	1995
	Legea din 6 aprilie 1995 privind “pieţele secundare, firmele de investiţii, intermediarii şi consultanţii”
	 

	Danemarca
	1995
	Legile nr. 1071 şi 1072 din 20 decembrie 1995
	 

	Finlanda
	1996
	Legea din 16 iulie 1996 privind firmele de servicii financiare şi Legea de modificare a Legii privind piaţa de acţiuni
	Ambele legi au intrat în vigoare la 1 august 1996

	Franţa
	1996
	Legea nr. 96–597 din 2 iulie 1996 “privind modernizarea activităţilor financiare”
	 

	Germania
	1994
	Legea din 26 iulie 1994 “Werpapierhandelsgeesetz”.

Amendarea Legii bancare (22 ianuarie 1996).

Principiile privitoare la capitalului şi lichiditatea instituţiilor de credit (2 octombrie 1996)
	 

	Grecia
	Nu a fost raportată situaţia existentă la nivel naţional
	 
	Este aşteptată punerea în aplicare a acestor directive

	Irlanda
	1995
	Legea privind intermediarii investiţionali din 1 iulie 1995
	 

	Italia
	1996
	Decretul nr. 415 din 23 iulie 1996
	 

	Luxemburg
	Nu a fost raportată situaţia existentă la nivel naţional
	 
	Au fost înregistrate în Parlament două proiecte de lege, unul în iulie 1995, altul în iulie 1996. La sfârşitul anului 1997 ele nu fuseseră adoptate

	Olanda
	1995
	Wet Toezicht effectenverkeer (1995)
	 

	Portugalia
	1996
	Reglementările Băncii Portugaliei nr. 7 şi 8 din 1996 şi Decretele–lege nr. 232/5 decembrie1996 privind implementarea Directivei serviciilor de investiţii şi, respectiv, nr. 9 /decembrie 1996 privind implementarea Directivei proporţionalităţii capitalului 
	 

	Spania
	Nu a fost raportată situaţia existentă la nivel naţional
	 
	Este aşteptată adoptarea acestor directive

	Suedia
	1991
	Legea privind acţiunile nr. 891/1991

Legea privind bursele şi activitatea de clearing nr. 543/1992

Reglementările Autorităţii de supraveghere financiară nr. 40, 43, 35 şi 59 din 1995
	Toate aceste măsuri au intrat în vigoare la 1 ianuarie 1995

	Marea Britanie
	1986
	Legea privind serviciile financiare din 1986, aşa cum a fost modificată ulterior
	 


Sursa: FMI (1996)

ISD lasă la nivel interpretativ anumite articole, care pot induce anumite bariere suplimentare în calea serviciilor financiare transfrontaliere. Principala sursă de îngrijorare se referă la principiul “concentrării”, care poate fi pus în aplicare într-un mod care ar permite autorităţilor naţionale să păstreze anumite competenţe monopoliste. Art. 14.3 autorizează, însă nu impune, statelor membre ale UE să ordone ca tranzacţiile la nivel intern de acţiuni să se deruleze doar pe “piaţa reglementată”. Alte articole lasă loc unei interpretări restrictive: este vorba despre cel care priveşte piaţa reglementată (art. 1.13), transparenţa (art. 21), capacitatea pieţelor reglementate de introducere a monitorizării tranzacţiilor cu alte statele ale UE (art. 15.4), precum şi interdicţia unor noi pieţe (art. 15.5).

Continuă să subziste un număr de restricţii care împiedică activităţile transfrontaliere ale investitorilor instituţionali. Fondurile de pensii se confruntă cu anumite constrângeri în privinţa compunerii portofoliilor acestora, care ating libera circulaţie a capitalului şi favorizează finanţarea guvernelor şi corporaţiilor interne.

Constrângeri legislative în privinţa investiţiilor de portofoliu ale investitorilor instituţionali în statele UE, SUA şi Canada (1997)

	Statul
	Fondurile de pensii 
	Companiile de asigurări
	Fondurile mutuale

	Austria
	Minim 50% din depozitele bancare sau bonurile de tezaur exprimate în moneda austriacă.

Plafonarea activelor financiare străine (35%)
	Regula privitoare la 80% din valoare exprimată în moneda naţională
	Nu există

	Belgia
	Plafonarea activelor străine (50%), a acţiunilor (65%), companiile individuale (5%), proprietăţii (40%), fondurile de investiţii (30%), sponsorizare (15%)
	Regula privitoare la 80% din valoare exprimată în moneda naţională
	Nu există

	Canada
	O lege din decembrie 1991 a ridicat în mod progresiv plafonul investiţiilor străine de la 10 la 20% în 1994
	O reglementare din iunie 1992 a eliminat plafoanele asupra investiţiilor străine, însă limite pot fi impuse în temeiul consideraţiilor prudenţiale 
	Limita de 20% din activele străine prin fondurile eligibile – Planurile înregistrate pentru economiile de pensionare

	Danemarca
	Regula privitoare la 80% din valoare exprimată în moneda naţională. 

Limita maximă de 40% asupra “activelor cu risc sporit” (acţiunile daneze şi străine, credite cu garanţii impuse asupra proprietăţii, investiţii necotate)
	Regula privitoare la 80% din valoare exprimată în moneda naţională
	Nu există

	Finlanda
	Regula privitoare la 80% din valoare exprimată în moneda naţională
	Regula privitoare la 80% din valoare exprimată în moneda naţională
	Nu există

	Franţa
	Cel puţin 34% din active trebuie investite în acţiuni garantate de stat.

Plafoane asupra activelor străine (5%) şi proprietate (40%)
	Investiţiile sunt supuse regulii valutare, regulii locului şi celei privind alocarea activelor.

Plafoane asupra activelor străine (5%) şi asupra proprietăţii (40%).

Cota minimă a instrumentelor datoriei publice (34%)
	Sunt supuse regulilor de informare şi de diversificare a activelor.

Un fond nu poate deţine mai mult de 10% din orice categorie de acţiuni ale unui singur emitent

	Germania
	Pensions Kassen: regula de 80%.

Plafoane impuse acţiunilor din spaţiul UE (30%), acţiunilor din alte state, altele decât cele ale UE (6%), bonurilor de tezaur din statele nemembre ale UE (6%) şi proprietăţii din spaţiul UE (25%).

Spezialfonds: administratorului fondurilor străine îi este impusă condiţia existenţei raporturilor cu agenţia germană a creditelor
	Regula privitoare la 80% din valoare exprimată în moneda naţională
	Nu există

	Grecia
	Plafoane asupra proprietăţii şi acţiunilor cotate la bursă (20%)
	Regula privitoare la 80% din valoare exprimată în moneda naţională
	Nu există

	Italia
	Regula de 33,3% (însă activele trebuie exprimate în euro şi pot fi folosite creanţe exprimate în orice valută).

Plafoane impuse acţiunilor necotate (50% dacă sunt emise în state OCDE şi 20% dacă sunt emise de către alte state).

Plafoane de 20% asupra fondurilor închise; 30% în privinţa acţiunilor emise de către patron, 10% în cazul acţiunilor emise de către un emitent unic (5% în cazul în care acestea sunt necotate): 10% în privinţa instrumentelor derivate folosite pentru speculaţii
	Regula privitoare la 80% din valoare exprimată în moneda naţională
	Nu există

	Olanda
	Regula “persoanei prudente”: un investitor trebuie să fie “solid”. Limite asupra investiţiilor în legătură cu patronul sau asupra investiţiilor proprii; 5% din rezerve şi 10% din active
	Regula privitoare la 80% din valoare exprimată în moneda naţională
	Nu există

	Norvegia
	Plafoane asupra acţiunilor (20%) şi activelor străine (30%)
	Regula privitoare la 80% din valoare exprimată în moneda naţională
	Nu există

	Portugalia
	Plafoane asupra acţiunilor străine cotate de către bursele din statele OCDE (20%), bonurile de tezaur necotate sau cotate de către burse ale statelor nemembre ale OCDE (5%), instrumentele pieţei monetare, proprietatea şi creditul ipotecar (50%), compania unică (5%), companiile aparţinând aceluiaşi grup (20%), unităţii unice de creditare (10%)
	Regula privitoare la 80% din valoare exprimată în moneda naţională
	Nu există

	Spania
	Plafoane asupra activelor, altele decât bonurile de tezaur, acţiuni, proprietăţi şi depozite bancare (10%)
	Regula privitoare la 80% din valoare exprimată în moneda naţională
	Nu există

	Suedia
	Plafoane asupra activelor străine (5 – 10%); în general restricţiile nu sunt aplicabile o dată ce majoritatea fondurilor de pensii sunt administrate prin sistemul constituirii rezervelor
	Regula privitoare la 80% din valoare exprimată în moneda naţională
	Nu există

	Marea Britanie
	Regula “persoanei prudente”. Investiţiile proprii restricţionate la 5%
	Sunt supuse regulilor de proporţionalitate şi de localizare, ceea ce implică obligaţia menţinerii echilibrului, exprimat în aceeaşi monedă în care sunt deţinute activele. O companie trebuie să se asigure că obligaţiile sale sunt acoperite de către active şi asupra faptului că investiţiile sunt diversificate corespunzător.
	Schemelor colective de investiţii li se impune obligaţia de a investi cel puţin 90% din activele în acţiuni transferabile pe pieţele alese de către organele de conducere ale fondului şi care sunt reglementate, recunoscute şi deschise publicului

	SUA
	Reglementate de către o lege federală specială – Employee Retirement Income Security Act. Investiţiile permise sunt supuse regulii “expertului prudent”, care include cerinţa diversităţii şi lichidităţii. Nu există restricţii explicite asupra acţiunilor deţinute în valută, inclusiv acţiuni şi bonuri de tezaur.
	Reglementările în domeniul asigurărilor încearcă să prevină sau să corecteze concentrările investiţionale. Aceste norme permit, în mod obişnuit, un “coş” investiţional căruia îi poate fi alocată o cotă între 0 – 10% de acţiuni exprimate în valute
	Un fond deschis nu poate deţine mai mult de 15% din actele sale nete în active nelichide. Nu există alte restricţii explicite impuse asupra investiţiilor în acţiuni străine


Sursa: FMI

Comisia Europeană a propus o Directivă privind fondurile de pensii pentru liberalizarea prevederilor cu privire la fondurile de pensii. Cele mai multe state au impus plafoane asupra acţiunilor deţinute (Germania, Belgia, Danemarca, Norvegia, Portugalia şi Grecia) şi pentru activele străine sau activele exprimate în valute (Germania, Franţa, Finlanda, Danemarca, Suedia, Belgia, Portugalia şi Austria). Mai mult, anumite state solicită realizarea unei investiţii minimale în bonurile de tezaur (Franţa şi Belgia). Doar Marea Britanie şi Olanda impun puţine restricţii de portofoliu.

Companiile de asigurări se confruntă cu constrângeri în privinţa celei de-a treia Directive privitoare la sectorul asigurărilor de viaţă. Alocarea activelor este supusă unor plafoane în privinţa deţinerii de acţiuni (65%), proprietăţilor (40%) şi împrumuturilor (10%). Mai mult, companiile de asigurări trebuie să îşi diversifice setul de acţiuni pe care le deţin, astfel încât să nu deţină mai mult de 5% din acţiunile cotate ale unei companii sau 0,5% din acţiunile unei companii necotate. Investiţiile străine în valută sunt supuse regulilor de “congruenţă” sau proporţionalitate, care impun ca, creanţelor într-o singură valută să le corespundă cel puţin 80% din activele exprimate în aceeaşi valută.

Fondurile mutuale (de investiţii) şi serviciile de administrare a portofoliului sunt supuse, de asemenea, unor bariere de reglementare care împiedică derularea tranzacţiilor transfrontaliere. În momentul în care ISD va fi implementată deplin, în principiu nu vor mai rămâne bariere formale de reglementare în cadrul UE. Totuşi, în practică, anumite obstacole în privinţa distribuirii fondurilor transfrontaliere vor persista, datorită cerinţelor formelor legale interne şi structurilor organizaţionale (de exemplu, în Marea Britanie), regulilor de informare şi de înregistrare (în Germania, de exemplu) şi, dincolo de toate acestea, datorită tratamentului fiscal discriminatoriu, care descurajează contribuabilii să investească în fondurile străine şi, care–totodată–încurajează realizarea investiţiilor în acţiunile sau în bonurile de tezaur interne. Alte impedimente se referă la practicile contabile diferite, la nivelul impozitului pe dividende impus străinilor, la sarcinile administrative şi la cele privitoare la tranzacţionare. 

Prin prevederile ISD, serviciile de administrare a fondurilor oferite de către bănci, companii de asigurări, investitori instituţionali sau administratori independenţi de portofoliu ar trebui să se confrunte cu foarte puţine restricţii, o dată ce aceste servicii pot fi asigurate din alt stat membru al UE, în cadrul statului respectiv sau transfrontalier.

În aproape toate statele membre ale UE, emiterea bonurilor de tezaur sunt supuse aşa–numitului principiu al ancorării, în conformitate cu care toate bonurile emise în monedă naţională trebuie conduse de către o bancă. Raţiunea acestei reguli se referă la faptul că băncile naţionale consideră că pot monitoriza şi aplica legislaţia statului respectiv privitoare la politica monetară, doar dacă au autoritate directă asupra băncilor. În mod asemănător, cele mai multe state emitente impun entităţilor care tranzacţionează primar bonurile de tezaur să aibă reprezentare locală şi să îndeplinească standardele locale de supraveghere.

 

8. Sectorul bancar

Creşterea redusă a activităţii bancare transfrontaliere începând cu anul 1992 se datorează probabil impedimentelor rămase în privinţa concurenţei transfrontaliere. Prin ERE 96 s-a convenit asupra faptului că barierele activităţii bancare s-au redus într-o oarecare măsură în perioada 1992–1995, cele mai însemnate progrese înregistrându-se la nivel global (depozitele şi creditele corporaţiilor)şi la nivelului micilor depozite (creditele ipotecare, asigurările, economiile şi împrumuturile pentru consum). La nivelul anului 1996 persistau încă barierele de operare în alte state din UE. Costurile de intrare pe pieţele geografice–în privinţa stabilirii reţelelor şi obţinerii informaţiilor de operare pe aceste pieţe–au fost considerate drept cele mai importante bariere, fiind urmate de către cele sociale, legale şi aceea a tratamentului fiscal naţional. Prin opoziţie, cerinţele de capital, măsurile anticoncurenţiale întreprinse de către guvernele statelor UE şi coliziunea între băncile interne au fost considerate drept mai puţin importante. 

Evaluarea cuprinsă în ERE 96 furnizează câteva exemple în privinţa barierelor cu care se confruntă sectorul bancar. În primul rând, restricţiile persistau în câteva state. De exemplu, Grecia interzice dobândirea proprietăţilor imobiliare de către băncile străine, Italia restricţionează serviciile instrumentelor de plăţi pentru nerezidenţi, iar Franţa nu permite fondurilor să deruleze afaceri în valută cu bănci străine (altele decât cele franceze). Mai mult, în Franţa, interdicţia existentă asupra cecurilor purtătoare de dobândă ori asupra depozitelor reduce concurenţa externă pe piaţa specifică. 

În al doilea rând, serviciile de marketing financiar sunt mai dificile în statele care interzic sau restricţionează, pe criterii de localizare (door–to–door), activităţile de tranzacţionare (Danemarca, Franţa, Italia sau Spania). De asemenea, există un număr de obstacole în privinţa creditului ipotecar. În mai multe state, străinii se confruntă cu bariere în privinţa accesului pieţelor locale de capital pentru refinanţare. Acestora le este interzisă emiterea titlurilor de credit în Grecia, iar în Belgia, Spania, Franţa şi Italia aceştia au nevoie de o autorizaţie anterioară. În Portugalia, nu se poate emite un titlu de credit plătibil într-o valută. Alte diferenţe existente în statele Uniunii privesc garanţiile şi taxele ipotecare, precum şi legislaţia privitoare la înscrierea ipotecii într-o valută.

Distorsiunile produse în privinţa alocării economiilor în spaţiul UE se datorează nu numai armonizării insuficiente a cotelor de impozitare a veniturilor din investiţii, dar şi modului în care sistemele fiscale naţionale ajută în mod eficient la protecţia sectoarelor financiare interne de concurenţa străină. De exemplu, în Franţa şi Belgia, există scutiri de taxe în cazul realizării de investiţii în fondurile mutuale interne. În Franţa, scutirile fiscale sunt disponibile doar pentru două instituţii (French Post Office şi Caisse d’ Epargne), iar scutirile fiscale pentru planurile de economii sunt restricţionate doar pentru investiţiile realizate exclusiv în acţiunile franceze. În Italia şi Portugalia, dobânzi realizate de către nerezidenţi sunt supuse impozitării, ceea ce duce, practic, la excluderea nerezidenţilor. 

În anumite state, primele de asigurare sunt fiscal deductibile doar dacă contractul de asigurare este încheiat cu o companie care are sediul pe teritoriul acelui stat.

Diferenţele existente în privinţa pieţei muncii şi reglementărilor privind ocuparea profesională pot descuraja investitorii străini în cumpărarea instituţiilor bancare interne, deoarece legislaţia europeană a muncii este cunoscută ca prevenind restructurarea băncilor cumpărate. Acest tip al legislaţiei pieţei muncii (în Germania, Italia şi Olanda) protejează în mod efectiv sectorul bancar intern faţă de intrările transfrontaliere pe piaţa bancară. Mai mult, subvenţiile publice şi forma de proprietate poate conduce la distorsiuni protecţioniste ale activităţii sectorului bancar, deseori dificil de identificat. 

Aplicarea permisivă a legislaţiei antitrust şi concurenţială poate împiedica concurenţa transfrontalieră, prin permiterea concentraţiilor realizate pe pieţele bancare şi financiare.

Concurenţa transfrontalieră pe pieţele financiare va continua să fie stânjenită de către clauza “binelui general”, acceptată în trecut de către Curtea Europeană de Justiţie, care poate fi invocată de către statele gazdă pentru interzicerea produselor oferite exclusiv de către băncile străine.

 

IX: Efectele asupra uniunii monetare şi stimulente pentru schimbările structurale

 

Se pune problema care dintre barierele existente asupra liberei circulaţii a capitalului vor continua să fie eliminate de către intrarea în vigoare a uniunii monetare. Prin introducerea euro, costurile de tranzacţionare inter–valutare vor fi eliminate în zona euro, ceea ce atrage eliminarea unei alte bariere pentru achiziţiile transfrontaliere de servicii. Cerinţele valutare impuse prin Directiva asupra asigurărilor au devenit caduce pentru companiile de asigurări din zona euro, ceea ce le permite extinderea investiţiilor într-o zonă mult mai extinsă. Pe de altă parte, ineficienţele sistemelor de plăţi transfrontaliere devin mult mai evidente. 

UEM stimulează concurenţa între furnizorii de servicii financiare din Uniune. Euro nu mai este moneda internă a unor mici grupuri bancare, ci a unui număr mult mai mare de instituţii financiare din 12 state diferite. În plus, euro este moneda unică a pieţelor titlurilor publice de credit din zona euro, a burselor şi a pieţelor de credit. 

Uniunea monetară reduce profiturile băncilor. În anumite state, nivelul dobânzilor a scăzut considerabil, şi s-ar putea ca veniturile din acţiuni să se reducă mai mult decât costurile depozitelor. Este, de asemenea, posibil ca veniturile din acţiuni să rămână scăzute drept rezultat indirect al criteriilor bugetare restrictive (criteriile de convergenţă din Tratatul de la Maastricht şi din Pactul de Stabilitate) şi a concurenţei mai intense de pe pieţele de credit şi de pe cele ale titlurilor publice de credit. Sectoarele bancare interne care au o cotă însemnată a activelor proprii investite în datoria publică, asemeni Belgiei, de exemplu, vor trebui să caute alte surse de venituri. 

A fost accentuată nevoia unei reglementări a plăţilor transfrontaliere, ceea ce ar conduce la un sistem integrat pentru plăţile transfrontaliere în cadrul UE. 

UEM face ca finanţarea pieţei de capital să devină mai atractivă. Emiterea directă pe pieţele de capital a devenit mai atractivă, dat fiind faptul că piaţa s-a extins şi a devenit mai lichidă. Totuşi, se apreciază cadrul de reglementare pentru operaţiunile pieţei de capital ca nefiind încă optimizat. În acest sens, este necesară simplificarea reglementărilor existente în privinţa punerii în circulaţie a acţiunilor. 

Fiind conduse de către dereglementarea financiară, schimbarea oportunităţilor pentru investiţii şi reglementarea intermedierii bancare, pieţele europene ale acţiunilor au devenit mult mai integrate şi mai lichide. Aceste schimbări au fost asociate cu plasarea marii datorii publice interne ale statelor UE, ceea ce a furnizat puternice stimulente pentru dezvoltarea pieţelor secundare ale titlurilor de credit lichide şi eficiente, şi cu acumularea stocurilor datoriei publice. Facilitată de către recenta convergenţă a politicilor macroeconomice, mobilitatea sporită a capitalului a contribuit la integrarea pieţei, prin legarea pieţelor naţionale ale acţiunilor şi creşterea circulaţiei titlurilor de credit şi acţiunilor în statele Uniunii.

În contextul acestui cadru al acestor schimbări structurale aflate în derulare, introducerea euro va modifica stimulentele, astfel încât va încuraja securitizarea suplimentară a finanţelor europene, o mai mare oportunitate pentru practicile pieţei, o mai mare transparenţă a preţurilor şi creşterea integrării pieţei.

În primul rând, prin scoaterea din circulaţie a monedelor statelor UEM şi introducerea euro se vor reduce costurile directe ale tranzacţiilor şi se va elimina elementul de relativă volatilitate al riscului pieţei (riscul valutar) în privinţa contractelor financiare ale entităţilor din statele membre ale UEM.

În al doilea rând, eliminarea riscului monetar va creşte importanţa relativă a altor tipuri de risc, inclusiv cel al creditului, lichidităţii, tranzacţiilor, precum şi cel legal. După toate probabilităţile, riscul de credit este cea mai importantă componentă a preţului acţiunilor în cadrul UEM.

Trebuie acordată atenţie şi altor elemente ale riscului. Titlurile de credit cu riscuri de credit aproape identice–cum ar fi cele între companiile germane şi cele franceze care produc acelaşi tip de produse şi au o cifră de afaceri relativ asemănătoare–pot avea preţuri diferite, în situaţia în care tehnicile de emitere, procedurile de clearing şi de tranzacţionare sunt diferite în respectivele state. Impactul acestor componente ale riscului mai puţin volatile asupra costurilor fondurilor va asigura stimulente pentru furnizorii de acţiuni să reducă dobânzile, prin creşterea transparenţei şi prin îmbunătăţirea tehnicilor de emitere şi a infrastructurii financiare pentru atragerea investitorilor. Se apreciază faptul că acest proces competitiv poate conduce la o armonizare suficientă a practicilor pieţei în cadrul zonei euro. În acest sens, eliminarea riscului valutar poate conduce la o uniformitate şi o transparenţă sporite a practicilor pieţei, cu beneficiile unui nivel uniform al preţurilor şi cu reducerea segmentării pieţei în cadrul UE. 

Eliminarea riscului valutar şi a costurilor sale, convergenţa creditului şi uniformitatea sporită a practicilor pieţei vor creştere profunzimea şi lichiditatea pieţelor europene ale acţiunilor. Pieţele pe termen scurt (monetară, swap şi pieţele bonurilor de tezaur pe termen scurt), contractele exprimate în diferite monede vor fi exprimate în euro şi vor putea fi tranzacţionate pe pieţele naţionale, chiar dacă persistă problema diseminării reduse a creditului. 

Chiar şi în cazul pieţelor care continuă să rămână oarecum segmentate (datorită răspândirii creditului sau restricţiilor existente), costurilor mai scăzute ale tranzacţiilor (eliminarea condiţiilor impuse tranzacţiilor valutare şi a costurilor pentru acoperirea riscului valutar) şi eliminarea restricţiilor comerciale existente vor spori gradul de lichiditate. Mai mult, concurenţa între emitenţi–care nu se mai bazează pe cotaţia monedei–va încuraja debitorii publici să promoveze reforme ale pieţei. 

În al treilea rând, euro va reduce în mod direct numărul barierelor existente în privinţa investiţiilor transfrontaliere şi va elimina anumite restricţii impuse tranzacţiilor de capital (fonduri de pensii, companii de asigurări, alte active). În cadrul zonei UEM, toate restricţiile valutare în interiorul acestei zone, impuse investiţiilor în fondurile de pensii şi în companiile de asigurări, vor deveni nesemnificative în această zonă. Regulile de convergenţă din cadrul UE (obligaţiilor exprimate în valutare trebuie să le corespundă 80% din active exprimate în aceeaşi valută) pentru companiile de asigurări, reguli care au fost extinse la fondurile de pensii, vor înceta să mai existe în UEM, dat fiind faptul că aceste companii de asigurări vor putea investi activele proprii în orice stat din zona euro, o dată ce obligaţiile lor vor fi exprimate în euro. Dimensiunile şi diversificarea activelor administrate de către investitori instituţionali din UE, cum ar fi fondurile mutuale (încă mult mai reduse decât în SUA), vor putea creşte rapid, împreună cu cota lor din investiţiile străine. 

În al patrulea rând, diversificarea portofoliului se va modifica împreună cu volatilitatea şi corelarea activelor din zona UEM, deşi anumite decalaje interne vor persista. Mai mult, avantajele diversificării monetare îşi vor pierde importanţa. Acest fapt va încuraja investitorii şi instituţiile financiare să caute noi oportunităţi pentru diversificarea portofoliului în cadrul UEM (dar şi în afara acesteia), în privinţa acţiunilor guvernamentale şi a pieţelor de acţiuni ale companiilor.

